text:
Hasil Pencarian
Hasil pencarian untuk kata kunci pohara (8)
- NADOMAN NURUL HIKMAH, DARAS I (bagian 6)Al Baqarah (Surat Kadua) - ayat 94 d/k 114
17 Feb 2004 - 2:20 am
51. WAKTU KEDAH DIANGGO IBADAH (:2/94,95,96) - rhs, 4 Syawal 1421 H
- Seueur pisan nu nga'dua, hayang paranjang umurna,
Padahal mun henteu taqwa, panjang umur teh teu guna.
- Panjang umur sadi siksa, lamun seug salah ngeusina,
Panjang umur teu mangpa'at, lamun henteu daek solat.
- Panjang umur bari iman, eta kurnia pangeran,
Waktu dipake ibadah, umurna ge pinuh berekah.
- Panjang umur eta bagja, lamun dibarengan takwa,
Hirup teh gede gunana, lamun seug bisa ngaturna.
- Seueur pisan nu nga'dua, hayang paranjang umurna,
- NADOMAN NURUL HIKMAH, DARAS I (bagian 5)Al Baqarah (Surat Kadua) - Ayat 67 d/k 93
1 May 2003 - 2:10 am
41. PERBAWANA DUNYA (:2/67,68,69,70) - rhs, 3 Syawal 1421 H
- Perbawa haliah dunya, mindengna mah sok kacida,
marageuhan bebeneran, asa bener ceuk sorangan.
- Dugi ka dawuh Ilahi, dirugal-rigel pribadi,
ngahaja ditarekahan, sangkan teu karurugian.
- Nyieun rupaning alesan, ngahaja dipalikiran,
dawuh Alloh diakalan, sangkan jadi kauntungan.
- Saperti urang Yahudi, awahing nyaah ku sapi,
api-api nu teu ngarti, kana dawuhan Ilahi.
- Nu kitu munapek pasti, saperti urang Yahudi,
bakal dibendon ku Gusti, Alloh mah Maha Tingali.
- Perbawa haliah dunya, mindengna mah sok kacida,
- Dongeng Sasakala: BIRUANG JADI GALAK
16 May 2002 - 2:39 am
Baheula biruang atawa ontohod teh bejana bageur, malah sok daek tutulung ka jelema. Ieu dihandap aya dongen hiji biruang jeung jurutani. Aya hiji jurutani boga sawah disisi leuweung, sarta sosobatan jeung biruang. Waktu sawahna dipelakan pare, unggal peuting sok dijaga ku biruang. Atuh senang jurutani teh, datangna kasawah ti beurang wungkul.
- Dongeng Sasakala: CIKA-CIKA
18 Feb 2002 - 7:31 am
Jaman baheula-baheula ge baheula deui aya hiji lembur anu gegek jiwana. Pangeusi eta lembur, meh kabeh jelema carukup. Demi pangupajiwana kana karajinan ngabatik.
Kacaritakeun di eta lembur aya hiji randa boga anak awewe ngaran Marini. Nyi Marini ku indungna pohara dipiasihna, lantaran rajin jeung suhud ngabantuan pagawean indungna. Pagawean di dapur jeung di imah kabeh ditangkes ku manehna. Malah kalan-kalan Nyi Marini sok ngabantuan indungna ngabatik.
- Dongeng Sasakala: SITU LENGKONG
18 Feb 2002 - 7:29 am
Jaman baheula, anu jumeneng raja di nagara Cipanjalu, jujulukna Prabu Cakradewa. Anjeunna kagungan putra pameget hiji, kakasihna Prabu Borosngora.
Barang putrana geus sawawa, ku ramana dipiwarang ngalalana nyiar pangabisa.
Sanggeus mangtaun-taun lilana di pangumbaraan, anjeunna mulih deui ka bali geusan ngajadi. Sasumpingna, ramana ngayakeun pesta, sarta nanggap ronggeng sagala, ramena teu kira-kira.


c: text/html

text:
Ahirna katohyan ogé kleub mana anu jadi jawara Lia Champions Éropah 2017. Sanggeus ngayakeun tatandang anu dilumangsungkeun janari tadi, kleub Real Madrid mucunghul salaku jawara anyar Liga Champions. Ieu kleub jadi jawara sanggeus bisa ngéléhkeun kleub Juventus kalawan gulna 4-1.
Real Madrid anu saméméhna mangrupakeun kleub jawara Liga Champions 2016, bisa meunangkeun deui Liga Champions. Nurutkeun itungan, jawara ieu mangrupakeun anu kaduawelasna pikeun Real Madrid. Panglobana jadi jawara lamun dibandingkeun reujeung kleub séjénna. Salian ti éta, Real Madrid jadi hiji-hijina kleub anu bisa jadi jawara Liga Champions kalawan noron sanggeus robah wangunan tina Piala Champions jadi Liga Champions.
Pikeun kleub Juventus sorangan, éléhna dina undakan puncer Liga Champions ieu mangrupakeun kajadian anu katujuh kalina. Sanggeus saméméhna éléh ogé dina Liga Champions saperti taun 2003 jeung 2015.
Wanci janari leutik ayeuna, baris diayakeun tatandang undakan puncer Liga Champions Éropah. Heueuh, Liga Champions Éropah geus nincak kana undakan puncer deui. Dina ieu undakan baris nepungkeun dua kleub anu kakoncara di wewengkon Éropah nyaéta Juventus anu asalna ti nagri Itali. Ieu kleub bakal ngalawanan kleub anu asalna ti nagri Spanyol nyaéta Real Madrid. Ieu tatandang baris dilumangsungkeun di dayeuh Cardiff anu perenahna di nagri Wales, tegesna di Stadion Cardiff.
Nilik kana dua kleub anu tatandang dina undakan puncer ieu, duanana mangrupakeun kleub jagona dina liga méngbal unggal nagrina séwang-séwangan. Kleub Juventus mangrupakeun jawara Liga Itali salila genep kali kalawan noron nepikeun ka taun ayeuna. Sedengkeun Real Madrid ogé jawara Liga Spanyol taun ayeuna kalawan ditambah salaku jawara Liga Champions taun kamari. Atuh, ieu tatandang téh disawang bakal lumangsung kalawan campuh. Duanana baris ngusahakeun pikeun ngéléhkeun lawanna pikeun meunangkeun gelar jawara Liga Champions.
Nilik kana sajarahna, dua kleub ieu mibanda hasil anu sarimbagan. Nurutkeun sajarahnya, dua kleub anu baris tatandang ieu geus diadu 18 kali. Tina kabéh éta tatandang, duanana mibanda jumlah meunang anu sarua nyaéta dalapan kali kalawan gedegna dua kali. Atuh tatandang ieu mangrupakeun tatandang anu ka-19.
Kleub mana anu baris meunang? Tunggu waé hasil tatandangna….
Ahirna mah kanyahoan opat kleub di Éropah anu asup kana undakan Semifinal Liga Champions 2017 taun ayeuna. Sanggeus ngayakeun dua kali tatandang dina undakan parapatfinal, tina dalapan kleub téh kari opat kleub anu maju kana undakan saterusna. Opat kleub kasebut nyaéta Real Madrid, AS Monaco, Juventus jeung Atletico Madrid.
Opat kleub éta bisa ngéléhkeun lawanna séwang-séwangan ku ngaliwatan dua kali tatandang, di tempatna sorangan jeung nyorog ka tempat lawanna. Real Madrid bisa asup kana undakan semifinal sanggeus bisa ngéléhkeun kleub asal nagri Jérman, nyaéta Bayern Muenchen kalawan gulna 6-3 tina hasil dua kali tatandang. Dina tatandang munggaran anu dilumangsungkeun di tempatna kleub Bayern Muenchen, Real Madrid bisa ngéléhkeun anu boga imah kalawan gulna 2-1. Terus dina tatandang kaduana anu dilumangsungkeun di dayeuh Madrid, Real Madrid ogé bisa ngéléhkeun Bayern kalawan gulna 4-2.
Tuluy kleub AS Monaco bisa asup kana undakan semifinal sanggeus ngéléhkeun kleub asal Jérman ogé, nyaéta Borussia Dortmund kalawan gulna 6-3 deui hasil tina dua kali tatandang. Tatandang munggaran anu dilumangsungkeun di kandang Dortmund, AS Monaco bisa ngéléhkeun anu boga imah 3-2. Jeung dina tatandang kaduna nalika dilumangsungkeun di kandang AS Monaco, ieu kleub meunang deui kalawan gulna 3-1.
Kleub katiluna nyaéta Juventus anu bisa ngéléhkeun kleub nyoncolang asal nagri Spanyol nyaéta Barcelona. Juventus bisa ngéléhkeun Barcelona kalawan gulna 3-0 hasil tina dua kali tatandang. Tatandang munggaran anu dilumangsungkeun di J Stadium, anu mangrupakeun kandangna Juventus, manéhna bisa ngéléhkeun Barcelona kalawan gulna 3-0. Dina tatandang kadua, taya anu meunang alias gedeg. Gulna 0-0.
Kleub kaopat nyaéta Atletico Madrid anu sadayeuh reujeung Real Madrid. Ieu kleub bisa asup kana undakan semifinal sanggeus bisa ngéléhkeun kleub asal nagri Inggris, Leicester City kalawan gul anu teu béda jauh, 2-1. Dina tatandang munggaran anu dilumangsungkeun di kandang Atletico Madrid, manéhna meunang 1-0. Terus tatandang kadua anu diayakeun di kandang Leicester City, dua kleub ieu taya anu meunang. 1-1.
Tah, dina undakan semifinal ieu tacan jelas saha ngalawan sahana mah. Kusabab kudu nungguan heula hasil ngundi pikeun undakan semifinal ieu. Undian bakal diayakeun di kantor puseur UEFA dina poé Jumaah ayeuna. Panasaran mana ngalawan manana? Tungguan waé hasil undianana….
Tatandang méngbal Liga Champion Éropah geus nincak kana undakan parapatfinal deui. Anu hartina manjing kana ieu undakan, patandang anu ngiluanana kari dalapan kleub deui anu marebutkeun tikét kana undakan saterusna, undakan semifinal. Dalapan kleub anu asup kana undakan parapatfinal téh nyaéta Bayern Muenchen, Real Madrid, Barcelona, Dortmund, Atletico Madrid, Leicester, Juventus jeung Monaco.
Pikeun nangtukeun tatandang dina ieu undakan geus dilakukan undian anu dipimaksud nangtukeun kleub mana ngalawan kleub mana. Hasilna, tatandang dina undakan parapatfinal téh nepungkeun Atletico Madrid reujeung Leicester, Dortmund ngalawan Monaco, Bayern Muenchen papanggih jeung Real Madrid katut Juventus ngalawan Barcelona. Kleub anu disebutkeun tiheula jadi anu boga hajat dina tatandang munggaran, terus nyorog dina tatandang kadua. Sakumaha tatandang saméméhna, tatandang dina ieu undakan ogé dilumangsungkeun dua kali, di tempatna di di tempat lawanna.
Tatandang kahiji dilumangsungkeun dina ping 11 jeung 12 April, sedengkeun tatandang kaduana diayakeun dina ping 18 jeung 19 April 2017.
Manjing poéan milangkala Pérsib Bandung anu ka-84, kleub kameumeut urang Jawa Barat éta ngawanohkeun pamaén anyar. Pamaén anyar anu kawilang geus kahot dina dunya méngbal utamana di wewengkon Éropah. Pamaén anu saméméhna ngiluan ka kleub gedé di Éropah kayaning Chelsea, Real Madrid jeung AC Milan. Éta pamaén téh nyaéta Michael Essien.
Ayana pamaén kahot ieu jadi hadiah milangkala Pérsib Bandung anu ke-84, utamana pikeun Bobotoh Pérsib Bandung jeung anu micinta ieu kleub. Heuseusna pikeun nyangheurapan kompetisi taun 2017, Liga 1.

robotstxt: allowed

filter: keep


text:
Éndjing-éndjing kénéh Oedjang indit ka sakola. Joejoe, sobat dalitna, disampeur. Arindit doeaan mapaj-mapaj sawah djeung wahangan. Andjog ka sakola ladjoe miloean baris hareupeun kelas. Ngantaj saoerang-saoerang arasoep ka rohangan bari dipariksa koekoe, boeoek, djeung sagala roepana koe Boe Goeroe.
Joejoe noe koekoena parandjang, kapaksa ditjeprét. Ari Oedjang mah didjenggoet da bongan males ditjoekoer. Maman, Mimin, djeung Moemoen mah saralamet. Aratoh da teu meunang hoekeoman kawas kamarina. Ngarangkénék arasoep ka kelasna bari ngadjebian Oedjang djeung Joejeo.
Keuheul tjampoer ambek minoehan haté. Oedjang badami djeung Joejeo hajang males. "Entong ajeuna, bahaja!" haréwos Joejoe. "Réa tjara noe lantip. Ingkeun heula sina galoembira," toeloejna. "Nja atoeh koemaha manéh wé," walon Oedjang. Goetroet naroelis deui tjatetan.
Soréna, baroedak lalaki ngalabring. Aroelin di wahangan, ngadon ngarodjaj. Kabéh tarandjang. Oedjang ngadjak Joejoe ka girangkeun. Lila pisan. Aranteng.
“Deuh, naon ieu?” Maman djeung Moemoen rareuwaseun. Aja noe konéng. Sirahna pinoeh koe noe baoe. “Andjiiiir…! Roentah beuteung geuning…!”


text:
Gemstar
Gemstar-TV Guide International, Inc. nyaéta hiji pausahaan media nu méré lisensi keur tehnologi guide program interaktif ka operator multikanal, saperti ka provider televisi kabel jeung satelit, katut pabrik elektronika konsumen, video recorder scheduling code kalayan merek kawas VCR Plus, ngaluarkeun majalah TV Guide, ngadistribusikeun TV Guide Network, ngoperasikeun tvguide.com, tur nyadiakeun rupa-rupa layanan nu patali. Pausahaan ieu diwangun nalika Gemstar, (diadegkeun ku Henry Yuen, Daniel Kwoh jeung Wilson Cho), ngahiji jeung TV Guide, Inc., Juli 2000.[1] Taun 2002, Gemstar nyingkabkeun yén $108 juta nu aya dina panghasilan nu dibukukeun geuning euweuh. Yuen dipecat taun 2003. Kapitalisasi pasarna morosot ti $20 miliar taun 2000 jadi leuwih ti $1 miliar taun 2005; sahamna ogé.
Dina 9 Juli 2007, Chairman Gemstar Anthea Disney ngumumkeun yén Badan Direksi geus "mere kawenangan ka Pausahaan jeung panasehatna pikeun maluruh alternatif strategis keur ngamaksimeumkeun ajen keur nu nyekel saham, kaasup ku jalan ngajual Pausahaan." [2] Peta ieu katempo ku lolobana analis minangka tarekah dina bagéan Rupert Murdoch ti News Corp, salah saurang nu nyekel saham 41% di Gemstar, pikeun ningkatkeun duit kontan dina tarekahna keur meuli pausahaan indung The Wall Street Journal Dow Jones.
Dina 7 Desember 2007, Gemstar nanda tangan kasapukan definitif pikeun dicokot ku Macrovision dina tawaran kontan jeung saham, dumasar kana harga panutupan keur saham Macrovision dina 6 Desember 2007, nu ajenna kurang leuwih $2.8 miliar.[3]
Rujukan[édit | édit sumber]
- ↑ Jane Spencer and Kara Scannell "As Fraud Case Unravels, Executive Is At Large" Wall Street Journal Online, April 25, 2007 (subscription required to view full article)
- ↑ Gemstar-TV Guide International "Gemstar-TV Guide International Announces Review of Strategic Alternatives",
- ↑ "Macrovision Agrees to Acquire Gemstar-TV Guide"


text:
Wikipedia:Cara asup log
Eusi
Naon perluna asup log Wikipédia?[édit sumber]
Nu penting, sagala éditan anjeun bakal dicirian maké ngaran anjeun.
Cara asup log[édit sumber]
Kahiji, pastikeun yén cookies difungsikeun na panyungsi anjeun (tempo ogé m:draft privacy policy)
Klik tumbu asup log ieu, atawa di punclut kaca ieu. Anjeun salajengna bakal disodoran formulir nu kudu dieusi ngaran pamaké jeung sandi anjeun. Mun anjeun can kungsi asup log, anjeun kudu ngasupkeun sandi anjeun dua kali.
Mun hayang, anjeun bisa ngasupkeun alamat surélék anjeun. Pamaké séjén bakal bisa ngirim surélék ka anjeun, tapi maranéhna moal nyaho alamat surélék anjeun.
Mun anjeun ngaklik kotak contang Inget kuring, nu tadina Inget sandi kuring liwat sési, anjeun teu kudu ngasupkeun sandi deui unggal asup ka Wikipédia tina komputer nu sarua.
Masalah asup log[édit sumber]
Mun anjeun geus asup log, tapi dina kaca nu kaluar salajengna anjeun katempona teu asup log, sigana ieu ukur masalah cookie. Ogé pastikeun yén setélan tanggal jeung wanci na komputer anjeun bener.
Cara nyetél préferénsi[édit sumber]
Klik tumbu préferénsi di punclut béh katuhu, di dinya anjeun bisa nyetél rupa-rupa:
- Ngarobah sandi.
- Ngarobah kulit, nu ngarobah panémbong kaca jala Wikipédiana.
Tempo Wikipédia:Pitulung préferénsi.
Kaca pamaké jeung Kaca omongan pamaké anjeun[édit sumber]
Salaku pamaké nu geus asup log, anjeun bisa nyieun kaca pamaké jeung kaca omongan pamaké anjeun sorangan. Nalikaasup log, anjeun bakal nempo ngaran pamaké anjeun némbongan di punclut katuhu kacana. Ngaklik tumbu ieu bakal nganteur anjeun ka kaca pamaké anjeun, nu bisa diédit sakumaha kaca Wikipédia séjénna.
Pamaké biasana nuliskeun sababaraha hal pangwanoh ngeunaan dirina katut interésna dina kaca pamaké.
Anjeun ogé boga kaca omongan pamaké. Anjeun bisa asup ku cara ngaklik tumbu omongan kuring gigireun ngaran pamaké anjeun na punclut katuhu kaca. Batur bisa nulis pesen na kaca omongan pamaké anjeun ku jalan ngédit, nu salajengna bisa dijawab ku anjeun maké cara nu sarua. Tempo Wikipédia:Kaca pamaké jeung Wikipédia:Kaca obrolan pikeun leuwih jéntré.
Cara kaluar log[édit sumber]
Anjeun bisa kaluar log iraha baé ku jalan ngaklik tumbu kaluar log na punclut katuhu kaca.


text:
Pangajaran 8
MACA (Maca Ngilo)
Baca sing imeut
KAGIATAN OSIS
Kagiatan di sakola téh lain ngan saukur diajar di jero kelas. Pikeun para siswa anu hayang mekarkeun kamampuhna, di sakola aya rupa-rupa kagiatan, upamana baé pramuka, PMR, PKS, kasenian, olah raga, jsb. Éta kagiatan téh kabéhanana dikokolakeun ku OSIS. Naon ari OSIS? OSIS téh minangka hiji wadah kagiatan ékstrakurikulér sakola nu aya di unggal SMP/SMA. Anu mingpin OSIS dihiji sakola, nyaéta ketuana, tangtu miboga pancén pikeun ngalaksanakeun sarta ngordinasi kagiatan-kagiatan OSIS.
Kagiatan OSIS kudu bisa mantuan kalawan aktif lumangsungna atikan upamana baé Pramuka, PMR, PKS, Paskibra, Kasenian, kudu dirojong ku OSIS sangkan hasilna nyugemakeun.
Kapangurusan OSIS ilaharna diganti unggal taun dina ahir semester kadua. Siswa anu kapapancénan jadi pangurus OSIS tangtu henteu sagawayah, tapi dumasar kana hasil milih dina Musyawarah Perwakilan Kelas (MPK). Siswa anu kapilih jadi ketua OSIS kudu boga bakat kapamingpinanan dina dirina sarta diperedih boga kaparigelan husus pikeun ngokolakeun organisasi. Kitu deui, siswa anu rék mingpin organisasi kudu mibanda sipat-sipat husus nu dipiharep ku éta organisasi, upamana baé wijaksana dina mutuskeun hiji perkara, jembar pikiran, loba idé atawa gagasan, boga sipat guyub babarengan digawé jeung nu lian, jsb.
Ari kawajiban nu jadi anggota OSIS nyaéta kudu nyekel kana aturan disiplin OSIS, nyumponan kawajiban anu geus ditangtukeun ku oraganisasi, ngalaksankeun Panca Karya Setya (kode étik OSIS), sarta tumut tur ngalaksanakeun hasil musawarah MPK.
Ilaharna para pangurus OSIS anu anyar kapilih sok dibéré latihan dasar kapingpinan ku pihak sakola, pangpangna ku guru-guru anu kapapancénan jadi Pembina OSIS. Maksudna ngarah para pangurus miboga pangaweruh ngeunaan kapamingpinan sarta prak-prakan ngokolakeun organisasi.
(tina buku Sabasa 1B pikeun kelas 7 semester kadua, kaca 31 – 33)
Jawab pananya di handap!
1. Pék terangkeun singgetan tina naon OSIS téh?
2. Kagiatan naon baé anu bisa dirojong ku OSIS?
3. Saha anu jadi pangurus OSIS téh?
4. Dina kagiatan naon pangurus OSIS dipilihna?
5. Naon baé cenah sarat-saratna jadi ketua OSIS téh?
6. Naon sababna lamun urang jadi pamingpin kudu boga sipat guyub?
7. Naon baé kawajiban anggota OSIS?
8. Naon sababna Pembina OSIS sok ngayakeun latihan dasar kapamingpinan ka para pangurus OSIS nu anyar kapilih?
9. Cing sebutkeun naon baé kagiatan OSIS nu aya di sakola hidep!
10. Tanyakeun ka babaturan hidep anu jadi pangurus OSIS, naon nu disebut Panca Karya Setya téh!
Diserat deui ku Hĕrni Hĕrningsih (nu ngurus blog), tina buku : Sabasa 1B (Pangajaran Basa Sunda Pikeun Siswa SMP di Kota Bogor), MGMP Basa Sunda Kota Bogor, Drs. Ahmad Hadi (Editor), Tangerang:Pamulang, citakan munggaran, 2004.
1 Komentar
-
Sae… ngarojong pisan
Comments RSS TrackBack Identifier URI


text:
Pangajaran 1
Ngaregepkeun Paguneman
Paguneman 1:
BASA SUNDA DINA INTERNÉT
Agung : Fer, béjana di sakola urang rék aya lomba pidato basa Sunda.
Urang miluan yu, ah!
Feri: Wah, boro-boro kudu pidato. Hésé ngomong basa Sunda téh.
Agung : Ah, piraku cicing di Bogor teu bisa basa Sunda. Ari Feri di imah
sok ngomong maké basa naon? Basa Sunda, lin?
Feri : Nya aya basa Sunda, aya basa Indonésia. Ngan seseringna mah
sok maké basa Indonésia.
Agung : Naha?
Feri : Sok karagok ari ngomong ba Sunda téh. Jaba keluarga Feri mah
nyaritana sok basa Indonésia baé.
Agung : Ari bapa sareng mamah Feri urang mana kitu? Urang Sebrang
atawa urang Jawa?
Feri : Urang Bogor asli.
Agung : Tah, Feri téh kuduna mah ulah cicing di Bogor, ulah cicing di
Jawa Barat.
Feri : Naha? Pédah teu ngomong maké basa Sunda? Kapan loba di
Bogor ogé urang Batak, urang Jawa, urang Padang anu teu
ngomong Sunda. Ku urang kudu diusir, Gung?
Agung : Lain urang kudu ngusir urang Batak atawa urang Jawa, Fer.
Keun baé maranéhna mah lain urang Sunda ieuh. Ngan ceuk
Agung mah teu pantes, lamun urang Sunda kawas Feri, cicingna
di tanah Sunda, tapi embung nyarita ku basa Sunda.
Feri : Lain embung, Gung, tapi sok géngsi ari ngomong ku basa
Sunda téh. Asa tinggaleun jaman. Asa jadi urang kampung.
Agung : Tah ceuk Agung mah pikiran kitu anu tinggaleun karéta téh.
Urang asing ayeuna beuki loba anu harayang dialajar basa jeung
budaya Sunda. Di Jepang jeung di Amerika cenah geus aya
tempat-tempat kursus kabudayaan Sunda. Matak kitu gé basa
jeung budaya Sunda téh meureun aya unggulna, tepi ka mara-
néhna katajieun hayang dialajar.
Feri : Tapi ceuk Feri mah tetep basa Sunda henteu bisa asup kana
dunya modéren, Gung!
Agung : Ah, Feri mah sok tinggaleun waé. Feri sok ka warnét?
Feri : Osok! Ku naon kitu?
Agung : Sok naon waé ari ka warnét té?
Feri : Nya kitu wé, resep chating kawas batur
Agung : Ulah chating wungkul atuh, Fer. Pék geura Feri mukaan Web-
site atawa situs-situs anu ngagunakeun basa Sunda. Hayang apal
naon Feri, majalah Manglé, buku Sunda, Komunitas Urang
Sunda? Wah, geus aya ayeuna mah. Hartina basa Sunda ogé
geus milu manggung dina lalu lintas global internét. Bisa dibaca
ku manusa nagara mana waé. Naha éta teu asup kana dunya
modéren?
3 Komentar
-
di update atuh..katingaleun pisan ieu mah!!!!!
Comments RSS TrackBack Identifier URI


text:
Setiadi Blog
Berbagi itu baik
Minggu, 19 Juni 2016
Tipe-tipe website
Personal
Website / Blog
Forum
atau komunitas website
Social
network/sharing Website
Online
bisnis website
Website
Portal berita – informasi online
Jumat, 06 Februari 2015
DEMI LEVATO - HEART ATTACK
‘Cause I don’t wanna fall in love
If I ever did that
I think I’d have a heart attack
Never said yes to the right guy
Never had trouble getting what I want
But when it comes to you, I’m never good enough
When I don’t care
I can play ‘em like a Ken doll
Won’t wash my hair
Then make ‘em bounce like a basketball
Paint my nails and wear high heels
Yea you, make me so nervous
That I just can’t hold your hand
Won’t let it show, so I’m
Puttin’ my defences up
Cause I don’t wanna fall in love
If I ever did that
I think I’d have a heart attack (x3)
When you come around, I get paralyzed
And everytime I try to be myself
It comes out wrong like a cry for help
It’s just not fair
Pain’s more trouble than love is worth
I gasp for air
It feels so good, but you know it hurts
Paint my nails and wear perfume
For you, make me so nervous
That I just can’t hold your hand
Won’t let it show, so I’m
Puttin’ my defences up
Cause I don’t wanna fall in love
If I ever did that
I think I’d have a heart attack (x3)
They’re burning, I’d rather be numb
And there’s no one else to blame
So scared I take off and I run
I’m flying too close to the sun
And I burst into flames
Won’t let it show, so I’m
Puttin’ my defences up
‘Cause I don’t wanna fall in love
If I ever did that
I think I’d have a heart attack (x2)
I think I’d have a heart attack
I think I’d have a heart attack (x2)
Senin, 02 Februari 2015
Lirik lagu Bird - JKT48
Saat mobil mulai matikan lampu depan
Perjalanan pulang
Yang sangatlah panjang
Terlalu panjang untuk cerita
Hanya bisa berlari
Cinta
Burung kehilangan sayap yang tak bisa terbang
Merasakan angin di
Samping jendela mobil
Cinta
Burung kehilangan sayap yang tak bisa terbang
Terperangkap di dalam
Kandang di hati ini
Akhirnya telah tiba hari
Di mana langit itu bukanlah milikku lagi
Tidak ada mobil yang lainnya
Kesendirian ini terus berlanjut
Jika melewati
Tempat beristirahat
Wajah sampingmu di kenanganku
Tertutup air mata
Diriku
Burung menyedihkan yang lupa caranya terbang
Hanya bisa merangkak
Di tempat ini saja
Diriku
Burung menyedihkan yang lupa caranya terbang
Tak akan pernah bisa
Tiba sampai dadamu
Di permukaan tanah ini
Dengan kebebasan yang di rebut... Sayonara
Cinta
Burung kehilangan sayap yang tak bisa terbang
Merasakan angin di
Samping jendela mobil
Cinta
Burung kehilangan sayap yang tak bisa terbang
Terperangkap di dalam
Kandang di hati ini
Akhirnya telah tiba hari
Di mana langit itu bukanlah milikku lagi
Minggu, 01 Februari 2015
Simulasi Digital - Fungsi dan Jenis Presentasi Video
Fungsi presentasi vidio yaitu sebagai sarana untuk mengkomunikasikan ide melalui penyedia suatu produk yang telah dihasilkan.
Jenis vidio yaitu:
- Cerita, yaitu vidio untuk menceritakan.
- Dokumenter, yaitu vidio yang berisi rekaman suatu kejadian.
- Berita
- Pembelajaran
Perakitan Komputer - Glosarium
Jumat, 23 Januari 2015
Carpon-Budak Koruptor
“Lin, engke pangajarkeun Fisika nya...”
“Alin, Uih sakola ngerjakeun PR Matematika sasarengan, yu...”
Emang bener, seueur pisan rerencangan Alin nu sok nyungkeun bantosan ka Alin. Sanajan anak bupati, Alin mah teu sombong. Alin sok ngabantuan rerencanganna, oge ngabaur sareng nu sanesna. Tapi, angger weh, sa sae-saena jalmi, aya weh nu teu mikaresep mah. Mia, saingan Alin ti kelas 7 keneh, nepi ka ayeuna, kelas 9. Ti kelas 7, Alin nu sok ‘ngahalangan’ Mia jadi nu kahiji di kelasna. Mia mah sok jadi nu kadua wae, tangtuna di handapeun Alin. Hal eta nu ngajadikeun Mia teu mikaresep Alin.
Di bumi na, Alin caket pisan sareng bapana. Ibuna Alin tos ngantunkeun basa Alin kelas 3 SD. Sanajan bapa na sibuk salaku wakil rahayat, tapi anjeunna sok ngaluangkeun waktos na kanggo Alin. Dinu waktos eta teh, Alin sok cumarita jeung bapa na, oge sok naroskeun tugas nu teu kahartos.
Hiji waktos, jam 4 sonten, Alin tos calik di ruang tamu ngantosan bapana. Pananganna nyekel buku PKn, kaleresan aya nu bade ditaroskeun ka bapana. “Duh, kamana Bapa teh? Biasana jam sakieu tos uih.” saur Alin. Teu kungsi lami, aya telepon kanu HP Alin. Alin langsung ngangkat telepon eta, ai pek teh bapa na nu nelepon.
“Assalamu’alaikum. Alin, bapa sigana teu tiasa uih heula dinten ieu teh..”
“Wa’alaikumussalam. Oohh.. Naha, pa? Alin sareng saha atuh di bumi?”
“Puntennya, Lin. Bapa aya urusan heula di kantor. Di bumi aya kan bi Rani. Eh, atos heula nya, Lin. Assalamu’alaikum.”
“Hmm.. Muhun atuh, pa. Wa’alaikumussalam.”
Teleponna ditutup. Ninggalkeun rasa bingung, sepi, jeung teu ngeunah di hate Alin. “Kunaonnya bapa teh asa benten..” saur Alin. Tapi Alin teu mikiran teuing hal nu tadi. Alin langsung ngerjakeun tugas PKn nu tadina bade ditaroskeun ka bapana.
Jam 4 subuh, Alin tos gugah. Alin langsung kaemutan ka bapana. Alin ningali ka kamar bapana. Tapi teu aya sasaaha. Kasur na ge rapih keneh. Berarti bapana teu acan uih.
Jam satengah 7, Alin angkat ka sakola. Pas di jalan, aya SMS ti bapana nu eusina kieu : “Lin, punten pisan. Tapi Insya Alloh Bapa mah jujur..” Alin bingung, “Naon ieu maksadna?”. Alin nyobian nelepon ka bapa na.Tapi teu diangkat, nu aya ngan sora oprator. Alin neruskeun perjalanan ka sakola bari pinuh ku ‘tanda tanya’.
Dugi ka kelasna, rerencanganna raribut. Teu siga biasana, sadayana ngajarauhan Alin. Alin ngarasa aneh. Di antara kumpulan barudak eta, aya nu ngagorowok, “Awas, aya budak koruptor!”. Suara eta, nyaeta sorana Mia. Mia ngadeukeutan Alin nu aya di caket panto bari ningalikeun 1 koran. Alin ningali judul salasahiji beritana, ‘Bupati Galih Diduga Korupsi’. Alin langsung ngarebut koran eta. Teu salah, jelas-jelas dinu koran eta aya poto bapana. “Huuuu...”, barudak sakelasna nyurakan Alin. Alin lumpat kaluar kelas. Teu percaya. “Jadi ieu nu dimaksud bapa teh.. Tapi teu mungkin!” saur Alin. Ti dinya, mental Alin bener-bener turun. Nilai-nilai na tarurun. Sampaikeun ahirna, posisina nu kahiji di kelas kagentos ku Mia. Puguh weh, Mia teh ngalelewe Alin. “Hahaha.. Da budak koruptor mah moal mungkin jadi nomer hiji!” ceuk Mia ka Alin. Alin keuheul, “Heh! Abi mah sanes budak koruptor! Bapa abi mah moal mungkin kitu! Pasti aya nu ngafitnah!” saur Alin bari ninggalkeun Mia. “Kuma dinya!”, Mia ngagorowok.
2 dinten ti dinya, masih dinu rasa kasedihna, aya nu nelepon Alin, nomerna teu dikenal. Alin ngangkat teleponna, “Assalamu’alaikum, Alin?” sora disebrang telepon asa teu asing deui. “Wa’alaikumussalam, ieu.. Ieu.. Ieu bapa?”, sora Alin geumpeur. “Muhun, Lin! Ieu bapa! Puntennya bapa teu masihan kabar. Alin tos terang kan masalahna?”, saur bapana Alin. “Muhun, Pa. Berita eta teh teu leres kan, Pa?”, Alin hariwang. “Alhamdulillah, Lin. Teu leres berita eta teh. Aya nu ngapitnah bapa.. Tos nya, enjing bapa uih, tong hariwang deui, Lin.” saur bapana. “Alhamdulillah.. Muhun, pa..”
Telepon ti bapana ngajadikeun Alin tenang. Tapi, aya hiji pertanyaan di bayangan Alin. “Saha nu ngafitnah bapa?”. Alin ningali koran dinten ayeuna. Leres we, bapana di pitnah, nu mitnah jeung nagdamel bukti palsu teh nyaeta asistenna, Pa Dodo. “Eh, Pa Dodo? Sanesna Pa Dodo teh bapana Mia, nya?” saur Alin dinu hate.
Enjingna, pas lebet sakola, rerencangan Alin langsung nyarungkeun hapunten ka Alin. “Lin, puntennya, abi sok ngalelewe Alin, padahal sanes bapana Alin nu korup teh. Tuh, bapana Mia!” saur salasahiji rerencanganna. Saatos kitu, jol Mia ti luar kelas. Cai soca ngabaseuhan pipi na. Mia langsung ngagabrug Alin. “Lin, puntennya abi seueur pisan kalepatan ka Alin.” saur Mia. “Muhun, ku abi tos dihapunten da. Mudah-mudahan masalah bapa Mia enggal rengse nya..” saur Alin.
Tidinya, Alin sareng Mia jadi akur. Sanajan bapana Mia di penjara, Mia sabar, tangtuna di bere motivasi ku Alin.


text:
Pangajaran 11
MACA (Maca Ngilo)
Baca sing tepi ka paham eusina
ENDOG ASIN
Salah sahiji kadaharan sapopoé anu kawilang populér nyaéta endog asin. Lamun urang ngahaja meuli, tangtu hargana leuwih mahal batan endog tawar. Teu mustahil, lantaran endog asin mah geus diolah deui. Teu pira ngolahna mah, pisan. Geura urang gé upama daék ngaleukeunan diajar mah, pasti bisa. Ieu di handap dipedar kumaha prak-prakan nyieun endog asin.
Kahiji, urang kudu milih endog anu rék diasin téa. Kadé ulah endog anu ruksak. Kacirina nyaéta upama kulitna geus rengat. Iwal ti éta, endog nu geus disileungleuman ogé teu hadé. Najan can jadi anak ogé, éta endog téh tangtu geus ruksak. Katilu, endog anu ruksak téh nyaéta anu geus lila teuing diteundeun, nepi ka katiisan.
Endog anu hadé bisa katangen upama ku urang ditoong tina solobong kertas, bari ditompokeun kana cahaya panonpoé atawa lampu. Katémbongna beresih, ngénclong henteu rumeuk. Tah nu kieu nu ku urang kudu dipilih téh. Sabada dipilih, terus dikumbah. Dihijikeun dina hiji tempat nepi ka garing.
Pagawéan anu kadua nyaéta nutuan uyah jeung bata beureum nepi ka lembut pisan. Mun perlu ayak heula. Upama duanana geus lembut, tuluy dicampurkeun nepi ka galo pisan. Ari babandingan antara bubuk bata jeung uyah téh kudu 2 : 1 (dua banding hiji). Upama dua léter bubuk bata, kudu dicampur jeung uyah bubuk saléter. Ari lobana mah kumaha perluna baé. Sanggeus kitu, tuluy éta bahan téh dicaian. Caina mah cai tiis baé. Dikocék nepi ka jadi adonan kentel.
Tah ieu adonan téh satuluyna dipaké malur endog nu geus meunang meresihan téa. Dibalurkeun, kawas rék ditémbok endog téh. Kadé teu rata, jeung kadé teu mahi keur endog anu geus disadiakeun téa. Éta endog beunang maluran ku adonan téh dikumpulkeun deui dina hiji tempat sarta dibébérés sina ngéntép. Geus kitu mah cul baé tunda kurang leuwih sapuluh poé.
Geus cumpon kana sapuluh poé, éta endog téh tuluy dukumbah, diberesihan, bari urang geus sayagi pariuk gedé keur nglub endog beunang meresihan téa. Geus dikulub mah réngsé, tinggal ngasaan. Rék haneut-haneut ditambul bisa. Rék ditiiskeun heula komo leuwih pédo!
(tina buku Sabasa 1B pikeun kelas 7 Semester kadua, kaca 65 – 67)
Jawab pananya di handap!
1. Endog asin hargana leuwih mahal tibatan endog biasan. Naon sababna?
2. Endog anu kumaha nu alus keur diasin téh?
3. Naon sababna endog anu geus disileungleumkeun teu hadé keur diasin?
4. Kumaha carana nangtukeun hadé henteuna endeog keur diasin?
5. Kumaha cirina endog anu hadé téh?
6. Bahan naon baé anu diperlukeun keur nyieun endog asin?
7. Sabaraha babandingan uyah jeung bubuk bata téh? Lamun leuwih loba bubuk bata bakah kumaha, nya?
8. Sabaraha poé lilana nyieun endog asin téh?
9. Naon sababna sanggeus diasin endog téh kudu dikulub heula?
10. Salian ti endog, kadaharan naon deui anu bisa diasin?
Diserat deui ku Hĕrni Hĕrningsih (nu ngurus blog), tina buku : Sabasa 1B (Pangajaran Basa Sunda Pikeun Siswa SMP di Kota Bogor), MGMP Basa Sunda Kota Bogor, Drs. Ahmad Hadi (Editor), Tangerang:Pamulang, citakan munggaran, 2004.
Tinggalkan komentar
Belum ada komentar.
Comments RSS TrackBack Identifier URI


text:
Kunjal Data Kasundaan • Makalah • Senén, 23 Juli 2012 22:13
Dina dora ieu panglawungan, saméméh ngobrolkeun pangajaran sastra Sunda di SD/SMP, leuwih ti heula urang nengétan sajumlah runtuyan matéri pangajaran sastra Sunda anu kudu ditepikeun ka barudak di ieu lembaga atikan.
Matéri pangajaran satra Sunda, boh di SD boh di SMP, nurutkeun Kurikulum 2004, saéstuna aya dina opat aspék kaparigelan basa Sunda, nyaéta maca, ngaregepkeun, nulis, jeung nyarita. Tina éta opat aspék téh dina kanyataanana mah matéri sastra di SD ngan aya dina kaparigelan ngaregepkeun jeung maca. Ari di SMP matéri sastra téh aya dina opat aspék kaparigelan basa.
Di sakola dasar, pembelajaran sastra Sunda téh nincak hambalan kagiatan, di antarana, saperti kieu.
Makalah Kongrés Basa Sunda VIII, Subang, 28-30 JUNI 2005 "Ngagunakeun Basa Sunda Dina Kahirupan Kiwari"
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09


text:
Dina Lapak
Fiksimini Basa Sunda
Fikmin # Kang Asep #
Kang Asep hirup pinuh kasusah boroning mèrè kabungah ka kulawarga jang di dapur ogè karasa susahna.
Hiji poè kang Asep di ajak kang Solèh nganteur keun bèas.
“Alhamdullah Gusti kuring nampi ieu rejeki ti Anjeun” kang Asep sujud bungah,aya rumasa geus saminggu teu bisa mèrè pamajikan jang meuli bèas bèas acan.
Tas balik nganteurkeun bèas kang Asep mersihan bak mobil kang Solèh, sèsa bèas anu awur awuran ku manèhna di pulungan nepi ka imeut aya meureun satengah lèter.
“Mang Asep keurnaon ?” kang Solèh nanya.
“Ieu kang nyaah bèas awur awuran badè di suhunkeun kanggè di bumi .” mang Asep tungkul bakat ku èra.
“Deudeuh teuing , atuh kotor ètamah !” Kang Solèh gugupay ngajak kuring asup ka imahna.
“Mang, isukan Mamang gawè waè didieu, kuring mah percaya . Jig olah hèlèran kuring !” pokna bari nepak taktak mang Asep.
“Duh Gusti Alhamdulliah” bari sujud dina dampal suku kang Solèh.
“Geus mang teu pantes uing mah di sembah !” bari rikat nangtukeun kang Asep.


text:
“Kajeun tunggul dirarud, catang dirumpak gé!” Manéhna teu laju nulis éta laporan, tuluy didélét. Ungkara jeung kalimat diwewejét. Kitu deui catetan harian. Nu nyaritakeun dirina bisa minda rupa; sakapeung jadi hayam, éntog, ajag, monyét, beurit katut ucing. Kajaba catetan nu aralus turta pikayungyuneun. Bohong jeungka teu jujuran minangka émbohna. Dipaké masieup kamunapikan. Suruput nginum cai kopi. Sut nyeungeut roko. Mopohokeun kajadian nu kaliwat. Mupusan lalakon bihari. Laju mukaan buku, bisi aya catetan goréng kaselap-selap. Goréhél kapanggih. Geuntak disosoéh, gur diduruk dina wadah runtah. Sakapeung sok culang-cileung. Sieun aya nu nangénan. Plak! Aya nu nepak tarang. Solongkrong nu mikeun buku ti kénca. “Ieu nu dipikasieun téh!” Ditampanan. Bray dibuka. Lenyap. Reuwas kareureuhnakeun. Kagoréngan nu teu niat dituliskeun, écés. Taliti euweuh nu kaliwat. Beuki ngadédgdég. Keueung. Lung kana dirukan. Belenyeh seuri. “Ieu nu dipikasieun téh!” geus song deui buku nu sarua. Manéhna ngayekyek. Lacak teu bisa dipupus. “Saha nu medalkeun?” kerung.
"Hayang euceu gé nulis fikmin, ngan geuning teu babari nya." Ceuk Ceu Tuti bari jongjon ngusapan ucing kameumeutna.
"Kudu sering macaan karya batur heula sigana, Ceu. Sugan lila-lila resep. Tina resep jadi wani nulis. Su'al kualitét mah da nuturkeun. Jeungna deui tangtu aya nu ngawarah tinu geus moyan." Jang Dudung mairan.
"Nyaéta ari resep mah enggeus. Ngan kawani rumasa can aya. Kitulah, da béda meureun nulis fikmin jeung ngawangkong langsung siga kieu mah. Nya saheulaanan keun wé Euceu mah ukur jadi pamaca." Walon Ceu Tuti.
Kusiwel Jang Dudung ngaluarkeun hénpon, sigana mah rék onlén. Di kamar Nyi Neni ngagelenyu. Paguneman indung jeung emangna geuwat dijieun fikmin.
" emh, geus katepi geningan ajian sae'fi angin nu ku kuring diemat teh. Buktina karek ge pes hitut seungitna geus kaambeu nepi sakitu jauhna!" gerentes hate kang Ujang bari ninggali jelema tingbarurisat di jero imah.
Disms teu dibales, ditelepon teu diangkat, diinbox teu dibuka. Kumalayang hate jadi goreng sangka. Dipapalerkeun ku gapleh. Seuri koneng. Satengahing rada kapopohokeun, torojol sms. Pondok tapi eces.
“Alhamdulillah lulus 100%”
Halodo sataun lantis ku hujan sapoe.
Mandeg mayong. Jalan nu disorang mawa léngkahna ka hiji tempat anu jadi pamustungan tina rasa panasaran nu ngarobéda lelembutan.
Rajegna umbul-umbul kékélébétan katebak héasna angin saar tur matak baringsang, paselang jeung paragpagna poster katut baligo di sapaparat jalan nu kaliwatan. Panonna rurat-rérét nengetan tiap réngkak anu lalar liwat diantara ngarangkadakna tangkal akasia sisi jalan, iuh paselang jeung tangkal kérsén nu nguyupuk mayungan.
Paneuteupna anjog ka nu tonggoy nonggongan, dedegan sembada disaragam tentara. Aya nu tutunggulan jeroning dadana, kalangkang mangpirang taun ka tukang nu pating kolébat ngaléléwaan. Enya, palebah dinya pisan manéhna diuk nungguan sakadar nepikeun béja yén geus katarima jadi taruna. Hiji awal anu mungkas léngkah babarengan geusan nyorang jalan séwang-séwangan.
Waktu misahkeun sakitu lilana, rasa nu kungsi disidem na angen-angen mimiti ngagalura neumbagan. Kedal mangrupa geterna sora marengan paneuteup nu beueus ku cimata.
Hanjakal, harepan dirangsadan kanyataan yén mangsa lalagasan enggeus lekasan, carita asih geus jadi milik nu lian.
Nu lungkawing matak lewang panineungan. Bau amis mokla makalangan, jadi pulas kahariwang. Awak ngaraga meneng. Cunduk waktu ninggang mangsa. Aya simponi ngalagena, 'fur Elise' mangrupa kembang tujuh rupa. Mawa lelembutan ngawang-ngawang, ngaliwatan rupa-rupa sajarah. Ukur seuri maur, barang gok ka hiji mangsa. Pinuh ku sumiratna panon poé nu ngintip dina sela-sela méga dibeulah wétan. Nyampak dua kalangkang ngahiji silih rangkul. Ngaitkeun kasono. Jeung hawa maluguran lir cika-cika dina warna katumbiri. Teu maliré nu nyuruwuk mawa tatit. Lain wayah. Meulah kalangkang. Cipanon ukur muntang ka cihujan. Nu mawa ka mangsa lianna. Ngoléang ka hiji rohangan, bodas. Molongpong. Tanpa wates. Cunduk waktu ninggang mangsa. Angin marengan awak nu ragrag ka lamping nu lungkawing. Gugupay ka langit. Ngeukeupan kembang tujuh rupa. Bau amis mokla makalangan.
Peuting beuki ngagayuh. Ci ibun mimiti turun. Lain deui keur diri kuring mah, peuting teh asa bayeungyang. Pipikiran kumareumbing. Ngacacang nyipta rupa tur sorana. "Kang, abah teu ngawidian hubungan urang".
Mangkukna manehna nyarita. Kuring ngajengjen basa tadi dirapalan. Malati ditigas deungeun.
Nu keur ngabangingik ukur diteuteup. Ema jeung ki adi, elah-elih bari ngadadarkeun carita.
"Lahuta tuda si Hendi mah. Adi maneh ge saruana. Hirup luhur pamakanan. Teu ngukur ka kujur. Kieu tah balukarna sagala dirempak. Ayeuna pakaya kabeh disita. Sawah, kebon, mobil, geus kerid. Tuluy iyeu imah, eneeengg..enya ge sigrongna meunang adi maneh, tapi pan taneuhna mah taneuh karuhun ema, titinggal bapa maneh. Piraku rek milu kagerus mah. Ema mah teu ridooooo...Tulungan ema, neng. Piraku ema, si nyai jeung budak-budakna rek nyangkeroh di emperan mah. Geus karuhan, si Hendi nyangkeroh di pangberokan!" Ema norolang dina sela-sela ceurikna. Ret ka ki adi nu nginghak bari ngeluk. Ti sabarang datang ge tungkul wae bangun nu era. Breh sagala panghinaannana ka manehna. Meuni calutak campelak. Pajar teu sudi boga lanceuk tukang rerebut salaki batur. Euweuh turunan. Tapi manehna sangsara saanak-anak, boro ka nulungan. Kang Haji nu ha'at. Ngajait kanyeri kapeurihna. Najan didua. Hadena teh ceu hajah aya ku soleh daek ngarawu maru jadi kulawarga. Manehna teu nyangsikeun karidoan maruna.
Ayeuna, nu jadi adi teh keur keuna ku pati. Dunya barana nu sakitu bru bro teh disita da hasil korupsi salakina. Inget sagala kacampelakna asa teu hayang nulungan. Tapi ningali ema jeung budak-budak adina,.leketey hatena leuleus.
Cengkat ka kamar. Muka laci lomari. Ngaluarkeun gepokan duit nu salila iyeu digugunduk keur ka taneuh suci. Ngahuleng sakeudeung. Ahh..can waktuna meureun. Indung jeung adina leuwih penting.
Cep ti'is hatena. Sagundukan taneuh beureum geus dipisahkeun tina hihideung.dengdem. Suci ati welas asih. Manehna geus ngagenggem taneuh sucina, najan teu tulus nyaba.
***
“Can eureun Si Ujang téh ngompolna Nyi?” ceuk Téh Encum, ningali Nyi Kokom keur moé Kasur jibrug ku ompol.
“Nya kitu téa Téh, Kokom gé geus bosen unggal isuk kudu moé Kasur. Komo lamun keur usum hujan. Aduuuh, Kasur can garing kapaksa disaréan, éééh, peutingna geus diompolan deui!”
“Si Asép ogé tadina mah kitu, tos dicandak ka Dokter, tos dicandak kamamana, anggeur waé teu cageur. Tapi tisaprak dipasihan terang landong ku Ma Érot, alhamdulillah eureun Si Asép mah!”
“Naha naon kitu landong ti Ma Érot téh, Téh Encum?” témbal Nyi Kokom
“Teu mahal obatna mah, ukur Cau Asak dikécapan, dituang unggal isuk dua siki. Sok geura cobian!”
Isuk-isuk méméh indit sakola Si Ujang ningali Cau hideung dina piring, tuluy nanya ka Indungna.
“Ma ieu Salé kanggo Ujang?”
“Hisss, sanés Salé, éta mah landong kanggo Bapa. Ujang mah sarapan Bubur Ayam wéh di Sakola nya!”
Srog manéhna nyodorkeun ransel jeung sandal ka tempat panitipan barang nu aya di émpér masjid. Kartu titipan kumanehna disakuan sanggeus diilikan angka 13. Bubar jumaahan manéhna nyampeurkeun tempat panitipan, ngasongkeun kartu narima ransel jeung sandal bari te weléh mikir “Keun ke rék di bénérkeun diimah” pikirna. Balik leumpang meuntas alun alun anu suwung da teu mawa tutumpakan.
Geleger sorana eundeur handaruan, awakna paburisat getih, daging, jeroan busrat basrét nebar dina jukut ditengah alun alun. Sirahna nanceb dina tungtung tihang bandera.
Nyetel “timer” kaleuwihan sajam
Kurubuk sora beuteung, geus ménta dieusi. Alatan isuk-isuk tadi ngan ukur kaasupan awug jeung hui. Sup, ka réstoran, parasmanan. Nu rék dahar ngantay. Ngadadak nyingray. Ronghéap dua awéwé karuleuheu. Ngilu antri, reg, tukangeun kuring. Hiek bau hapeuk nonjok irung. Sakabéh panon pangeusi réstoran mencrong ka maranéhna. “Mangga ka payun.” Kuring ngoléséd méré jalan. “Hatur nuhun.” Sorot panon jeung émutna seukeut lir pedang nubles jajantung. Giliran dua awéwé. Gep, piring, sup, sangu bodas ditindihan perkedél hiji. Song, duit kertas rébuan. Lalecek. Pelayan asa-asa narima. Léos dua awéwé, muru méja kosong. Huapna rusuh bangun nu lapar. Bru! Bru! Kuring neteg eusi piring. Pinuh sagala aya. Gura-giru muru méja dua awéwé. Piring mentung diasongkeun. “Béakeun ieu dahareun, rejeki pikeun anjeun duaan, cing wareg. Di luhur, Gusti Alloh jeung malaikat saéstuna nyakséni ka anjeun duaan.” Luk tungkul, biwirna ngageter nahan ceurik. Cipanonna ngalémbéréh maseuhan pipi.
Ngan sapoe Ardi digawe teh. Loba nu nganahakeun tur nanyakeun naon sabab make eureun digawe nu karek asup pisan.
Harita karek nepi di gerbang hiji sakola nu ditujuna. Teu kampeu cipanon murubut teu bisa ditahan-tahan. Ras ka indung ka bapa, nu bati cumalimba teu bisa pameulikeun buku paket,waktu manehna keur sakola. Kiwari manehna sorangan nu kudu maksa miruksa ka guru-guru supaya meuli buku paket jeung LKS ti manehna.
Bapa anyar. Téré ngarana. Sagala kanyaah ema tomplok ka inyana. Ti harita kuring mineng adian. Nyorang ka hiji mangsa, watek téré émbohan dina sagalana. Ema pageuh-kuring ka sieuh. Lunta néang nu jadi bapa. Tepung-teu majar kumaha. Lunta kadua kalina; teuing ka mana.
Sapanjang jalan, sendal capit nu dipaké ku kuring ditatawarkeun, sugan jeung sugan aya nu daék meuli. Teu burung payu. Nuhuuun… cekéng singket.
“Bu sabaraha sangu konéng téh?”
“Dua lima,” pokna singket bari teu ngarérét-rérét acan.
Ngahuleng. Indit bari mawa ati nu rawik.
Dampal geus teu puguh rasa.
Sora sirineu raéng.
“Mari saudara ikut saya”
Kuring unggeuk, nyah manéhna seuri.
Unggal jalan nu kaliwatan ngagupayan. Sakapeung ema ngalangkang tina héabna jalan aspal nu di pentrang srangéngé.
“Tau siapa saya?” tanyana bari teu lepas neuteup.
Kuring ngeluk-unggeuk.
“Polisi”. Cekéng datar.
“Saya bukan polisi! Saya ayah kamu Bam!”
Belengéh kuring seuri, mangsa lalajo sinétron nu keur di lalajoanan. Barabay cimata.
Candle light dinner, Geus siap di ruang tengah. Sapoé jéput ngamanjakeun awak di-spa. Kuring hayang nyugémakeun salaki, nu geus sabulan teu neang datang. Drés bungur lawon satén nerap na awak. Parfum sarébu bunga disemprotkeun. "Satengah jam deui Papap dugi , Mah." Télépon ti salaki limalas menit kaliwat. Sepré bodas disampakkeun. Rég, mobil eureun hareupeun imah. Nu datang dipapag ku imut. Cipika- cipiki. "Badé tuang heula Pap?" Kuring nawaran. "Moal Mah, hoyong istirahat heula ah. Capé!" Leungeunna beuki pageuh nyangkéh cangkéng Kuring. Kasono beuki bédah. Salambar-salambar buku kamasutra rék diudulkeun. Géréntés haté. Tilu kali és- ém- és nirilik kana hapé salaki. Teu iyeuh dipaliré. Di susul ku sora telépon. Teu diangkat. SMS nirilik deui. Dibuka bari rumahuh. "Mah, Papap uih deui ayeuna. Ibuna Kaka anfal, tos lebét ICU." Bari nyium tarang, tuluy indit ninggalkeun.
Poé jumaah. Keur lalajo TV jeung pamajikan. Tara ti sasari, bet hayang ka masigit.
“Kamana kang?”
“Mandi. deuk jumaahan. ”
“Sinarieun.”
Teu ditémbalan. Brus dianggir. Bérés mandi, muru kamar. Rap disarung jeung dikoko. Pamajikan geus euweuh. Teuing kamana. Bray muka panto ka luar. Karék saléngkah, ngarandeg. Poho, kopéah.
Di masigit. Diuk panghareupna. Di sisi, béh juru. Babacaan sabisa-bisa. Rumasa, keur leutik, diajar ngaji loba élégna. Hotib naék kana mimbar. Aki-aki. Sorana ngagerenyem. Matak tunduh. Asa manghanjakalkeun. Tapi, keun waélah. Kapalang niat. Lima menit ngadéngékeun, lenyap.
“Hudang!”
Aya nu nyentak. Dedegan jangkung leutik. Maké kamprét. Godégan. Molotot.
“Sa.. saha…?” ngawawani manéh.
“Montong loba nanya. Ngilu!” bari ngajeuwang. Make tanaga nu rosa. Beledag! Sirah didagorkeun. Korejat. Beunta. Luak-lieuk. Hotib ceramah kénéh. “Alhamdulillah….”
Teu lila, ngong komat. Tuluy solat. Awéh salam, rék langsung balik. Barang ngalieuk, awak ngeleper. Ngésang tiis. Pias. Ningali jamaah jlung- jleng tina téras masigit. Tinggeleber, ngarapung.
Nyungsi kapeutingkeun. Kereteg ngeundeuk-ngeundeuk ti koro tepi ka napas karasa semu panas jeung geugeutaheun; sedeng awak pating sariak. Hayang ngahaleuang hanjakal lain-laina. Sadar laju istigfar teu kendat tuluy dideres dina sajeroning sukma. Sirah ngabeuratan lir nyuhun batu.
Sora-sora haralimpu kiwari manggung dina dadanguan. Geuwat sila tutug. Napas ditarik.
Sajeroning kitu, lelembutan ngaléos lumpat nepungan Suijah nu keur ngadurukan dina parukuyan.
“Suijah! Dak!” leos.
“Alhamdulillah, lahaula wala kuwata ila bilah….” Cekéng bari ngusap paroman.
Napas hampang. Isukna Suijah balaka ka komplotana, majar manéhna ngajengkang tepi ka teu inget di bumi alam.
Ti kajauhna, matana mendeléngan neuteup seukeut ka kuring nu keur metikan érmawar. Teu pati dirérét iwal ku juru panon. Biwirna maju bari rérénghos. Demi rénghosna, karanjang eusi kembang disimpen heula. Jung nyampeurkeun Suijah. Matana geuwat digilirkeun kasisi lain. Rénghapna beuki kerep. Getihna ngaguruh lir ombak lambak.
“Teu ngahaja ngupingkeun, meni hawatos, kumaha damang….” Cekéng.
Dorokdok, gubrag. Tangkal kai runtuh.
Sapuluh taun diléob dina seuneu naraka. Alatan di dunya lamokot dosa. Berkah sabada meunang grasi. Hukuman saumur paéh, disingget. Nyeuseup deui dunya. Bray caang mangka caang. Marcapada narawangan. Leumpang satapak-satapak dina lolongkrang ruhak, nuju ka luar gapura naraka. Panasna seuneu teu karasa ngahéab, basa ngaliwat tihang gapura. Gapura nu ti jero katempo ngabebela, janggélék jadi tangkal nu liuh. Linduh. Luareun gapura salin jinis. Jadi tuturus. Tangkal-tangkal kasarumahan dangdaunan. Leubeut. Ngarandakah. Hiliwirna angin nyecep satulang sandi. Nembus kana lelembutan. “Teu pira euy, geuning ngan sakieu panasna. Ceuk saha naraka bakal nyiksa manusa nu loba dosa? Ieu aing teu sakara-kara geuning bisa ka luar ti dieu. Bébas! Aing bébas tina naraka!” Ceuceuleuweungan. Ngalieuk ka tukang. Seuneu ngabebela. Kancah naraka ditalapung. Nangkub. Silalatu haliber, siga rébuan cika-cika digebahkeun. Ranté nu ngarangkét sapangeusi naraka diudaran. Naraka tinggal ruhayna. Pada naringgalkeun. “Bébas! Kabéh bébas!” Séah. Kabéh tingberetek. Nuju ka dieu.
Kagulisah nu awor dina tagiwur jeung kahariwang Déwi Kunti kabungkus rapih ku kaiklasan, tumarima kana takdir mangrupa mantengna jalan kasabaran, buahna muji sukur ka Hyang Widi nu ngamalir sapanjang wahangan kanyaah. Najan kasebutna nyamuni na alam kandungan, Hyang Wisésa teu weléh ngamulyakeun utun inji bari diusap kanyaah réma-réma indung peuting.
Kawaswas, kahariwang lan kaguligah manah Déwi Kunti, sirna ku jangji Batara Surya seja ngajagi kahormatan nu dipusti-pusti. Kaiklasannana numuwuhkeun kasadaran tina alam wewetengan nu pinuh kajujuran. Sang Sudéwi éstu pasrah sumerah bari taya basa sieun nampi mamala.
Aya mangsana melak aya mangsa manén, sabab sagalarupana ngakar kana hukum kasaimbangan, aya mangsana datang aya mangsana miang, gerentes Déwi Kunti bari neuteup ngemprayna bulan nu marahmay.
Keur maca buku, ingetan Hendra kumalayang. Nu cumantel dina haté, nyangkaruk dina kalbu, kumacacang na implengen ngan ukur Diandra. Hanjakal kalangkang Anisa ngaririwaan, sanajan waktu geus nuduhkeun dua taun saprak paturay jeung manéhna.
Sataun katompérnakeun patepung téh. Nya ti saprak harita, Diandra ngeusian petengna kalbu, simpéna hirup Hendra dina teuteup munggaran.
Blak, muka facebook. Sono neuteup imut dina foto profilna. Hayang maca status salaku iber kaayaan manéhna, atawa sajak singget basa Sundana. Hareugeueun, teu kapanggih, gebeg, Hendra diblokir.
“Aya ku téga salira megatkeun silaturahmi,” ceuk Hendra ngaheruk bari nganaha-naha.
Mencétan Hp, nomer Diandra katara dina layar. SMS entongnya atawa telepon waé? Pikirna.
”Punten kang, abdi mah tara ngawaler SMS, ‘Just Say Hello’,” ceuk Diandra hiji waktu.
”Abdi mah tara ngangkat telepon teu pararuguh,” dina waktu séjénna.
Hp dicecekel bari kuluntang-kulinting teu puguh cabak. Buku dibalangkeun. Blak nangkarak dina enggon.
”Ah, Diandra aya ku hésé ngahontal atawa mopohokeun salira,” Hendra rumahuh. ***
Leuweung geledegan, tempat Odik digawé. Odik ngaheruk, teu bisa dahar. Tos opat minggu, Odik leuleuweungan. “Éta lalab-lalaban coél sambel, euweuh nu melak,” gerentesna. Kakara karasa, euweuh lalab-lalaban jeung sambel, dahar teu mirasa. Abus ka roangan, rék dahar peuting. Manéhna kukurilingan, néangan dahareun. “Éh geuning aya lalab-lalaban, kumplit jeung samarana, ” gerentesna. Rikat nyokot piring, lalab-lalaban ditumpuk, cur disamaraan nu loba, lekoh. Ieu mah asa béda rasana, teu siga loték Ma Énoh di lembur. Karék dua huap, beuteung ngusial. Atuh calana palebah bujur, rada baseuh, duka naon nu ka luar.
Hiji mangsa Si Catrik ngalédék Pamajikannana. Laju ngeuleukeuteuy manéhna téh seuri. Bari teu kireum teu peureudeuy. Genah wé nu aya. Teu dipikir rangkepan téa. Kumaha katompérnakeunnana téh. Leumpeung wé nyaritana téh, kawas jol téa.
"Nyi, ulah remen barangdahar wae! Tuh, katinggali tonggong geus sagede kompor satéh."
Neg kana haté Si Yéyén. "Asa katinggang gebog cau wé ieu mah." Ceuk na jero haténa téh. Beuki ngarasa keuheul wé ka Si Catrik téh. Najan keuheul gé bisa dibubungah manéh téa. Si Yéyén mah cicing wé antaré. "Keun wé anteup. Ké gé bakal ka Aing deui. Ménta nu haneut-haneut. Awas siah engké ku Aing dibales..." Ceuk tina jero haté Si Yéyén.
Laju ka peutingnakeun. Si Yéyén saré ngagojod. Si Catrik gé ngaraketan bari ngarayu ka manéhna. Sejana mah rék ménta Jatah Peuting.
"Urang kudu hémat énérgi. Ulah kéna-kéna rék ngahaneutan sapotong Sosis teras nganggé kompor." Témbal Si Yéyén.
Palias ngabibisani. Kadar diri ngedalkeun ciptaning
rasa pangeusi sanubari. Geusan pamatri sasmita
aji,
sumanding sekar mekar kebek rasa kabungah.
Teu mikarep basa nu nyata, nyanglir pasalia bukti.
Ngan kadar ciri, yén! Kungsi hirup di dunya.
Natratkeun tapak lacak, najan sagurat.
Peuting lilir nyimbutan alam pangharepan. Poma!
Ulah disangka maké rangkepan rasa nyaah
mihéman. Sabab! Kiwari geus taya nu asli, tamaha
urang duaan. Hamo rék nyisikudi laku nu geus
kasorang. laratan katresna kasaput méga hanjelu.
Imah nenggang sisi gunung. Sabudeureun tempat wisata nu kajojo, ti mangsa ka mangsa. "Rék naon deui? Manéh mah, da geus usumna! Dedeg sampé,rupa hadé. Katambah boga pangabisa leuwih ti nu séjén! Hayang nu jiga kumaha atuh?” Indungna saban waktu teu weleh ngecewis. “Bosen! Si Ema bangun nu teu surti. Teun karunya, saban peuting ranggah. Cimatana juuh. Beu!” gerentesna. “Wayahna Sujang, tong liliaran!” ceuk indungna, bari kaprak-keprek di dapur. Kadéngé aya sora nu keketrok. Manéhna mah kalah asup ka kamar. Ngaringkeb. Indungna muru panto. “Rampés...!” sora indungna meni halimpu. Rekét panto muka. Manéhna noong tina bilik. Bréh! Gebeg. Aya awéwé tujuhan ting kalacat. Gareulis jiga artis. Tingaraced. “Sujang..., Sujang!” teu némbalan. Laju asup ka kamar. Bet suwung. Gebeg. Si Ema muru jandéla nu muka. Lenga-lengo.Bréh. Kabireungeuh Si Sujang keur ngajanteng di sisi lamping, keur ngajingjing jamparing. “Sumpah...! Moal aya nu geulis jiga Ema...!” Ngajorowok. Handaruan.
''Kali mérah...kali mérah...kali mérah...kali mérah..ya Athéna...!
nu jogét beuki obyag teu lalaki teu awéwé sagayana séwang-séwangan;tinggaréol tinggaritek ajrag-ahragan moyég silih éréd,teu ari silih surungkeun mah nyakitu deui teu ari pacampur awéwe jeung lalaki mah da puguh di awaskeun ku guru ti luhur jeung ti hareupeun panggung.
Katémpo nu nabeuh kibod peupeureundeuyan.
''Tuluykeun heula ku bénd,teu kuat yeuh hayang ka cai!'' cenah sanggeus réngsé lagu kali mérah tadi.
Bénd barudak kélas dalapan kadengé brang-bréng-brong lagu métal. Nu jarogéd beuki motah. Bapa Kasi Diknas cengkat pamit rék balik. Security ngajiwir budak nu kanyahoan mareuman saklar listrik nu kana mesin cai. Sawatara nudi jero wc katatang-kotéténg néangan cai keur ombéh.
Di Kebon Kalapa, kalacat gek kabagean nyanghareupan panto. Rurat reret, sakur nu paamprok tenjo karareom patingbalieur. Manehna kerung. Sajajalan diregepkeun, bet ganti jadi pating cikikik. Galecok jero dadana. Jrut lebah terminal Ledeng, laju nikreuh muru kontrakan. Rurusuhan gen nangtung hareupeun eunteung. Gustiii....aya cabe beureum nyangsang dina kumis!
Nyawang mah hayang jadi profesor, tapi sakola saukur udar-ador, tungtungna euweuh kabisa, saukur resep ngabodor, neangan pamor. Hah, dasar kuring budak bantongor.
Kira-kira wanci lohor, karek hudang molor, Si Ator, budak bangor, suku pengkor, biwir jontor, huntu ngohngor, beungeut lestreng siga bor, numpak motor ngebut, ngageleng bagedor, nu malang ka jalan nyodor, tisoledat, ngagaleong, nabrak Mang Ahor, tukang nasgor, nu mangkal hareupeun gor. Kolor Ator nu logor kusabab karetna kendor, ngait kana tabung gas kompor, morosot sedeng tabung gas bitu disada dar-der-dor, beungeut Ator nyuksruk, biwirna nyosor kana taneuh kotor, beledag huluna neunggar batu nepika bocor, dua menit tiharina nyawana ngalayang kojor.
Dina lift, barudak rumaja opatan keur guntreng. Nu tiluan siga nu ambek ka nu saurang. Pok na.
"Kamu mah pikasebeleun, mémangna nungguan téh énak kitu. Di sms. Di telepon. Ngan ondewéy ondewéy wéh. Geus rék kabeurangan yeuh."Katingali keuheulna. Nu di carékan tiis wéh, malah ngajawab.
"Pan éta ceuk urang gén ondewéy."
"Naha atuh bet lila? " Ceuk nu saurang deui.
"Heueuh padahal mah jawab geus tepi ka jalan mana kituh?"Nu hijina deui nyorongot.
"Heueuh ondewéy téh apan Okéh tungguan wéh."
"Gélo siah dasar maneh mah!"
Barakatak kabéhanana sareuri. Kuring gén jadi milu mésem. Dasar barudak rumaja. Dunya téh asa aya dina leungeuna.
Lieuk deui kana inbox. Lebeng. Apan geus dipupus akunna dina daftar pertemanan. Bakat ku ambek, ngaganggu pisan tuda. Ngetrokan panto hate teu nyaho di wayah. Tapi nu karasa ayeuna lain ngemplong, kalah aya nu gudawang dina dada.
Mang Soehé ngalangeu ngabarung tineung taya pisan kaguligahan. alam pikirna ngubeng hayang ngahontal kabagjaan ceuk gerentesna:Na iraha kuring hirup cukup kawas batur........!?
Kareret ku céng Samud tatangga gigireun imah.pokna :Mang......ngalamun naon meuni anteng ! !
:Aééh ieu Ceng. ngalamun nu can ngalaman !.ngarérét semu reuwas.nusaterusna uplek cumarita .
:Atuh mun kitumah Mang.....Hayu dianteur kanu bisa. sugan bisa mere jalan kahirupan keur Mang !
Laju lampahna dua jalma.jog anjog dihiji imah anu loba sémah.Maranehna pupuntenan bari rengkuh asup ka hiji kamar nu mulek pinuh ku haseup.: Soook cu kadieu caralik calik...! .nu dikamar ngabageakeun kanu datang : Pok caritakeun anu jadi maksud teh tong asa asa !.
Saréngséna Céng Samud balaka.éta jalma sila meneko bari peureum.leungeuna luhureun parukuyan biwirna kumat kamit : Assalamualaaiikum.... ! nepangkeun Kaula.HARYANG BANGA. sorana beurat jeung rarat rérét. Mang Samoéd nyéréngéh teu ngawaro kalahka molohok héran .ceuk pkirna : ti iraha HARYANG BANGA asup AGAMA ISLAM ???.
"Sabaraha gajih akang nu saleresna téh?" tanya Nyi Marni ka salakina. Ambek. "Lumayan wé, Nyi," jawab Nono bari mikeun amplop eusi duit. "Ieu mah moal cukup keur sabulaneun!" ceuk Nyi Marni bari ngabantingkeun amplop kana luhur méja. Nono ukur seuri bari ngaléos ka kamar. Gebrug meubeutkeun manéh kana kasur, pangacianana kumalayang kana paménta mitohana nu hayang indit ziarah ka Mekah. Kaciri aya hapé salakina dina méja, laju dibuka inbox-na. "Ujang, kiriman geus katampa ku Bapa, hayang geura cumpon keur ka Mekah téa," sms ti bapa. Haténa ngaranjug, reuwas campur kaduhung....
Raksasa kuru geus ngawasa Ibu Kota. Para jendral para manten jendral beuki lila beuki geumpeur. Ketar-ketir. Kumaha ngungkulanana. Sanjata-sanjata rahasia geus mimiti ditebar. Nu bisa dicéntangkeun, dicéntangkeun. Nu bisa dilempagkeun, dilempagkeun. Sanjata-sanjata téh malah malikan ka nu bogana. Raksasa kuru teu galideur. Terus tonggoy ku kayakinanna. Getih nu maseuhan awakna malah nyeungitan jiwa ragana manan sabalikna.
Raksasa kuru digedékeun di tengah-tengah kulawarga gedé nu dipingpin ku Ibu Ageung terah pamingpin ageung. Bingung. “Diusir lain usireun, da puguh nataku kuring butuhna. Pan manéhna nu naékkeun ajén kulawarga téh. Teu diusir, kuring nyaah ka anak,” gerentesna. Raksasa kuru ngageunjleuhkeun di luar di jero.
Lumpat! Taya deui cara. Suku miheulaan nu aya na pikiran. Mindeng ngancurkeun naon nu geus kaimpleng, mun seug kacerek. Digusur mulang ka rohang ngan saguliwek. "Lumpat!" Ngajejek heumeus, buah pines, beueus daun jukut rihut, batu susukan, pakebonan. "Lumpaat!" Ngaluncatan sakur papait. Tapak pecut. Pelong hurung anjing nu ngawasa peteng. Bulan. Lumpat. Tangkal jati. Lumpat. Tikungan. Lumpat. Gawir nangtawing. Lumpat. Sora pecut. Lumpat. Sora mesin. Lumpat. Sora cai nu ngagolak. Lumpat. Jegug anjing. Lumpat. Gusti na pucuk eurih. Gusti di saban lebah. Dampal suku dampal anjing dina sajatining keyeng. Lumpat! Ninggalkeun sorot hurung anjing peuting di sakuriling bungking nu mencrongkeun lumpat aing!
Mulang ti Demak lan Pajang nuju Sumedanglarang, Radén Angkawijaya pohara nalangsa.
Asih nu geus papada pakait kudu pegat lantaran pulitik pangawasa. “Harisbaya..,deudeuh.. geulis Harisbaya.” Kingkin.
Satria. Najan haté digerih disebit-sebit, nyimpang heulan ka Carbon unjuk wilujeng ka Panembahan Ratu nu geus téga migarwa pupujan haté. “Harisbaya..,deudeuh.. geulis Harisbaya.”
Peuting simpé. “Aka, candak indit kuring ka Sumedanglarang atawa nemasan pati di dieu,” Harisbaya nepangan rerencepan, cumarita bari bedah cimata.
“Uwa-Uwa, wayahna bantuan pun kula,” Radén Angkawijaya meredih ka pangawal satiana. Pangawal anu marengan kamamana ti awit ngajajap Makuta Binokasi ka Sumedanglarang, Kandaga Lanté.
Janari. Karaton Carbon geunjleung. Radén Angkawijaya lan para pangawalna geus undur rerencepan bari ngiwat Harisbaya, garwa anom Pamenbahan Ratu.
"Asa geus lami tara maca Fikmin Kayas Si Aka," ceuk Mang Omod. Kuring ukur mésem. Ingetan kumalayang kana kajadian
bulan kamari. Tulak panto nenggel pisan ngababuk cukang irung, saréngsé pamajikan
macaan Fikmin kuring. Fiksi. Lain kajadian
sanyatana.
"Lain teu hayang nulis Fikmin Kayas téh,
Mang. Ngan lebar ku irung."
teuing ku araraneh mungguhing hirup didunya, cacakan can tepung jeung dirina enung, ma'lum tepungna oge dina fesbuk, mungguhing ati mah lir dina alam nyata, samalah lir nu geus ngarumah tangga jeung inyana teh.
mimitina mah ukur babarayaan we, nuluy tukeuran nomer hape, kabehdieunakeun mindeng ngahubungan tina telepon, sanajan umur jauh mela-melu tapi kanyaah mah lir nu papanganten wae.
hayang tepung cenah, mun tepung rek jiga dina hape kitu?? leng ngahuleng nyipta nu can kasorang
Neuteup ti jauhna. Isuk-isuk balébat geus ngusapan lempayna tonggong gunung. Langit kulon ngepris dipapaés ragragna katumbiri kembar ka ponclot burangrang. Geter rasa bet mancawura ka mana-mendi. Can cengkat tina pangdiukan. Mangabad-abad ngajutun nyeungceurikan diri. Kaduhung ngarungrum tacan aya sudana. Ti poé ka poé ngajujut carita. Napelkeun kecap ka unggal hiliwirna angin. Nu dipiharep népakeun rasa. Sugan jeung sugan nepi kanu dituju. Miharep bisa muraykeun lalangsé haté nu ngabatu.
Dumadakan, manglaksa angin pating gelebug. Niup kalakay carita nu ayang-ayangan. Mumbul jauh. Kumalayang mingkin luhur. Kairid diais angin, ragrag lalaunan 'na pangkonan nu Geulis. Ngaharewoskeun talatah . Wirahma goib nerekab ka suklak-siklukna kaputrén. Boéh rarang nyakséni ragragna cipanon nu gumenclang. “Deudeuh kasép, pangampura Ambu nyimbutan anjeun ti baheula mula.” Bray langit béngras. Tangkuban Parahu kalingkup cahya murub mubyar sinanglingan.
Wawanohan di fésbuk. Inbokan. Curhat ngébréhkeun rasa. Geus teu asa jeung jiga. Laganca ngalagena. Cohagna, anjeun jeung kuring geus sahaté. Solmét nu maskét. Taya rusiah nu nyamuni. Sagalana nembrak. Bruk-brak nonggérak. Ukur urang duaan nu nyaho. Rikip. Ditulak sandi rusiah.
Teu ngalarung nu burung, teu nyésakeun nu édan. Rasa mokaha ngahuru dada. Cakcak bodas manggih lolongkrang. Tulak sandi kaembus. Rusiah betus. Diuar-uar dina status. Diémbohan. Sajeungkal jadi sadeupa. Omong harus batan goong. Geunjleung. Éar sajagat. Kuring duaan bobolokot. Boborot. Kulit beungeut maruhpuyan. Aduy. Bakat ku éra. Taya kasempetan hojah ngabéla diri. Pangjejeléh jeung dakwaan datang ti unggal madhab. Ningker. Baluweng. Teunggar kalongeun. Baluas. Luluasan nyumput na tutunggul, tanggal jeung ngaran. Tapi tetep jadi sakitan. Aya balitungan. Najan kuring geus béda alam. Bilatungan. Burarengan babarengan.
Jrut turun tina mobil, léos muru sisi situ Cileunca, gék diuk dina jukut anu ngampar. Panon neuteup ka pulo. Jorojoy hayang tumpak parahu dua'an, lalayaran jeung manéhna. "Sieun tikelebuh," jawabna bari imut. Teu bisa maksa da sieun cilaka. Ngagugu napsu mah enya hayang ngasaan angkleung-angkleungan bari nyacapkeun katresna.
Manéhna tonggoy nyanghujar-lambar bari ramo-ramona nyabutan jukut.
Sireum beureum ngarayap kana cangkéngna, dipolototan kalah ngéngklakan. Ramo ateul geus hayang geura gep tapi teu wasa bisi pajar kurang-ajar. Ngarayap mapay buuk nu ngarumbay, gugulantungan semu anu ngabibita. Nyel ambek, waktu sireum nyoco punduk manéhna.
Pasosoré karék mulang, disangkéh kupangharepan. "Jaga gé moal keur saha."
"Mah...ningali konci mobil?"
"diluhur meja papah.."
"papah angkatnya mah.."
Kang Aton gura giru mangkat, buru-buru ngudag waktu. Tapi
teu pati lila balik deui,,"mah..pami tas anu hideung mana nya?"
"ieu papah..." teh Sesan imut bari ngajingjing tas ransel hideung,tuluy dicangklekeun dina taktak salakina.
"untung aya mamah.." celengok Kang Aton nyium pipi Teh Sesan
"muhun atuh...istri adalah solusi" ceuk Teh Sesan bari nyorohkeun pipina. "ah..mamah mah..solusi naon?" Kang Aton melong,
"da leres istri adalah solusi" tembal teh sesan.
Sabulan Kang Aton diluar kota. Sabulan bada harita Teh Sesan gawe ngan huleng jentul, teu wasa mun lalajo TV, unggal
mindahkeun saluran Tv breh beungeut salakina,breh deui mahasiswi, breh artis,breh model.
Basa teh sesan manggihan Kang Aton di tahanan, Teh Sesan ngaharewos ka salakina,,"papah sanesna minimal teh opat?geuningan
dugi puluhan?"
"papah mah saukur milari solusi, apanan saur mamah istri adalah solusi"
Angin subuh humiliwir. Matak harorém nyaring. Ngajak ngaréngkol. Rérés solat, teu diengkékeun deui. Golédag bari metot simbut. “Ulah waka ka pawon, nyalsé wé da Juma’ah ieuh,” haréwosna bari nangkeup. Dijawab ukur ku unggeuk. Laju nyulusup ‘na tangkeupanana. Hawa satukangeun simbut karasa beuki haneut. Panas. Nyaksrak. Saterusna nyorang lalakon nu arang karandapan. Teuing subuh bulan mana, kungsi ngalaman siga kieu. Kapopohokeun. Taya ‘na catetanana.
Subuh nu gumulung jeung kabagjaan. Ngalempréh lungsé sanggeus nyorang tanjakan birahi. Tangkeupanana teu lésot. “Kringgg…kringg,” sora hénpon. Teu dipaliré. Hénpon terus-terusan disada. Matak ngaganggu. Antukna, éléh géléng. Ngoléséd tina tangkeupanana. Ngajéwang hénpon. “Assalamu’alaikum. Geura gugah …Nung!” Sora nu geus biasa sok ngahudangkeun saban subuh.
tong boro jalma, dalah ucing oge teu wanieun mun geus ngancik peuting kudu ngulampreng ka jalan eta mah, keur mah pararoek jaba geueuman, sanajan jalan na rada lebar oge. dina hiji peuting aya dua jalma nu ngulampreng ka eta jalan, da meureun aya kaperluan nu teu bisa di engke keun. nu hiji ka kidul keun ari nu hiji ka kaler.
kamana ceng? ceuk nu rek ka kidul
rek kalebak kus, ngajawab nu hiji deui pas pasarandog.
sa eungeus rada jauh nu kakaler nga gorowok..da uing mah lain engkus.
bae da uing oge lain aceng ceuk nu ka kidul, bari dua nana ting berebet lumpat bakat ku sieun.
tina bobodoran KANG IBING.
"Loba pisan runtah téh euy." Si A nyarita.
"Nya wayahna wé da pancén kudu diberesihan." Walon si B.
"Meresihan nu dimana ayeuna ?" Tanya si C.
"Di puseur dayeuh kénéh euy." Jawab si B.
Bring tilu jalma téh ngajugjug hiji warung basajan nu lokasina cukup merenah. Diwangun ku awi jeung rumbia. Nu biasa tunggonna jang Memed jeung Mang Duleh. Wanci ngagayuh ka janari leutik.
"Hayu, Med !" si A ngagentra ti saluareun warung.
Arinyana ngajugjug ka hiji imah nu rada nenggang. Sanggeus nepi jang Memed keketrok, panto dibuka. Nu tiluan nyumput. Saurang lalaki rada sembada ngabagéakeun. Terus duanana uplek ngobrol ma'lum geus wanoh. Teu antaré lila, nu tiluan arasup.
"Dor !" aya péstol disada.
"Alus gawé manéh, Med. Lumayan meunang mandahna !" Ceuk si B.
Isukna masarakat ibur. Di handapeun tihang listrik aya karung dieusi mayit lalaki nu rada sembada. Dina haté séwang-séwangan masarakat justru atoh.
"Mun sakalian koruptor dikieukeun téh nya !" Ceuk pa RW.
Paguneman sapasang manusa nu keur kapentang asih, sakapeung binarung paadu teuteup, silih balédog imut, kalan-kalan silih léndéan dirohangan kamar kos. "Wah, téréh aya nu tepang taun, yeuh." manéhna nyoara. Sor, cikopi. Gék, kuring disagigireunnana. "Muhun, Kang. Sok, atuh geura émutan badé ngado naon kanggo abdi." nyéh, imut. "Hoyongna naon?" manéhna tumanya. "Naon, nya?" kuring uleng sawatara waktu. "Abdi mah hoyong kado nu matak moal hilap saumur hirup." manéhna nyawang lalangit. "Opat K?" tumanya deui. "Ah, nu kitu mah tiasa ical." walon kuring. "Naon atuh?" celengok 'na pipi. "Anak...." walon kuring nyoara ogo. Manéhna ngarénjag, tuluy ngajéngkat muru lawang panto. "Akang badé kamana? Bendu, nya? Punten atuh, Akang." kuring ngarangkul manéhna. "Henteu atuh, Say. Akang mah moal kamamana. Sakedap, badé ngoncian panto heula sareng nutupkeun hordéng."
Asa agul basa uing némbongkeun bohak, donglak, atawa nu bararéd urut labuh reujeung cilaka téh. Sobat medok sa-SD; Si Umang, Jang Kodim, Cép Ansor atawa Si Keling milu atoh jeung percaya da sarua pernah ngalaman; pan sajarambah téa. Lamun teu ka Gunung beureum néangan Si Parahu, biasana nguriling ka Gunung Karang néangan Si Timor, Si Seureuh atawa muncang samara ogé teu nanaon. Kamamana teu weléh tinggéréntél-tinggulayut, mamawa bungkusan leutik nu dieusi cuka bibit atawa cidanas, pangeueuman muncang. Inget nempo Kang Cipol, teuing saha ngaran aslina mah; basa diterminal, muncangna jadi jawara. Ngan, nu matak teu ngarti, naha ujug-ujug ditareunggeulan. Ěta cenah, muncangna meunang nyuntik? Demi teu ngarti. Malah, uing leuwih teu ngarti deui basa nempo acara dina tipina Cép Ansor; réa jalma ditaréwakan diborgolan, aya alatan silih hurug, aya ogé gara-gara barangbéré ka awéwé? Moal kitu sarua, gara-gara tina muncang anu disuntik..!? ***
Plak..!!!
“Embér, lain gayung!”
Clak..
“Kaditu siah balik deui!”
Prang….
Plak..!!!
“Bener-bener siah, kitu jeung kitu baé pagawéan téh. béréskeun!”
Budak unggut-unggutan, Ceg leungeuna kana sapu.
“Kadé ulah kapeupeus deui, ngan ngaruksak waé pagawéan téh.”
Budak cangeluk.
Tok,tok,tok.
Jedak..!!! hulu diteunggarkeun kana tembokan.
“Cicing sia, ulah ngadu ka bapa nyanéh.”
Clak cimata budak, bari unggeuk-unggeukan.
Panto dibukakeun.
“bapana aya?”
“éh yudi, teu aya, hayu kalebet.”
Jedak.!!! Leungeun ngagantawang, sirah budak tijedak kana témbok.
“cicing siah!”
Budakna unggut-unggutan.
“hayu ah, ulah didieu yud, moal bener.”
Jedak!!! Sakali deui sirah budak jadi sasaran.
Duanana arasup ka kamer, teu maliré budak.
Budak bacucuran getih, kaluar getih tina sungutna.
Beuki lila budak beuki cicing, rénghap ranjug, rénghap ranjug.
Trak, trak. Sora panto aya nu mukakeun koncina ti luar.
“do…do…doniiiiiiiii…..”
Bapana nu kakara balik ngantor ngarumpuyuk, teu kawasa nempo budakna geus ngagolér.
“innalillahi wainnailaihi roji’uun” sora bapana alon bari ngusap raray budakna.
Ti jero imah . Ting belewer , piring, gelas, katel, panci Malah nepi ka mutu-mutu bari aya sora gegerewekan...!
" Goblog siah, tolol,Anjing ! Sia nganggap Aing naon ? !"
Derengdeng tina tepas imah aya nu ngajleng, lumpat tipparetot, lumpat skalumpat -lampet !
" Sia naon leuwihna ti salaki aing, ??? Dasar preman bodo! Balik deui sia ku Aing dicacag ! "
Nu lumpat bru labuh, hudang deui, drengdeng lumpat deui.... Tikamar anakna nu awewe kaluar.. reuwas nempo polah Idungna teh
" Umi aya naon ?" Ceuk Nyi Isah... Pek indungna nu keur tulak cngkeng disangkeh dibawa kajero imah.
" Aya naon UMI..?
Bari jamotrot Indungna ngajawab : " GEuleuh eta ku si Dudung, hayoh we ngahelaran UMI, tadi diuk ditepas teu euleum-euleum harariringan lagu " Teungteuingeun" Gandeng ku Umi di usir.
Ngadenge kitu key Nyi ISAH seuri akey-akeyan.Indungna olohok nempo anakna nyeungseurikeun teh Da enya atuh manehna teh Randa geulis keneh loba nu ngahelaran.
" Umi...... Naha Umi teu uninga? apan si Dudung mah gelo kaleleban ku Nyi Euis!!! "
Sumi nu tas mandi, ukur dibungkus ku anduk ngaliwat ka hareupeun. Panon hideng nuturkeun. Asa cik keneh ngaganti popokna nu jibrug ku cai ompolna, jleg téh ayeuna geus jadi parawan méncrang.
“Kang…!” Pamajikan muncereng. Kélémés, éra. Maling rérét ka 'anak sorangan', katohyan.
Peuting beuki simpé. Gigireun ngageubra. Geus lila ditinggalkeun siga kieu téh. Rék nagih, karunya bisi kanceuh deui. Keteyep. Rekét panto dibuka lalaunan. Nu keur ngahérang na dipan ngalieuk, belenyéh imut. “Tacan bobo, Sum?” Ukur gideug. Gek diuk gigireun. “Dugi ka iraha teras-terasan siga kieu téh, Pa?” Sumi nyulusupkeun sirahna kana dada kuring.
“Pami Mamah terangeun hubungan urang, tada teuing isinna. Tapi Sum nyaah ka Bapa. Sum hoyong pami engke gaduh caroge teh sapertos Bapa. Nu sabar, nu nyaah…” Kuring nangkeup awak Sumi. Bray panto muka! Bréh beungeut pamajikan burahay beureum.
Isuk keneh kuring dianteur ku pamajikan pikeun ngalamar Sumi ka kolotna. Bérés ijab kobul pamajikan ménta pegat.
Santri balik ngaji. Niat motong jalan, kalah kasarung ka tengah leuweung. Gaur, sora maung. Beretek Ki Santri lumpat salumpat-lampét. Maung ngudag. Teu nyatu geus tilu poé. Abong nu tagiwur, lumpat kalah ka sisi gawir. Teu bisa laju deui. Maju jungkrang mundur maung téh lain babasan. Langit asa ngadadak ceudeum. Kedepruk Ki Santri andiprek. Ngadoa husu.
“Gusti, mudah-mudahan sakadang Maung agamana sing sami jeung uing.” Jelegér, sora tatit. Sakadang Maung anjog ka tempat Ki Santri. Kalah lajag-léjég. Ngaherengan nu ngayekyek. Jiga nu teu daékeun ngerekeb. Ki Santri bungah. Jung nangtung, ngadeukeutan. Kadéngé Maung ngagerendeng.
“Nuhun Gusti tos masihan rejeki. Allahumma bariklana fii ma rajaktana..” Ki Santri ngocéak.
Panggih jeung Kang Trisno dina hajatan kawin alo. Dedeg jangkung manis, pakulitan hideung. Imutna semu mahal, irit naker. Ari aya nu melongkeun, sok karasa sanajan tikajauhan. Prok paadu teuteup. Gelenyu imut. Manéhna nyampeurkeun, “Nepangkeun, Trisno”. “Winda,” cékéng téh.
Hahadéan manjang. Aya rasa nu balik deui, rasa éndah pinuh wirahma, kuring asih ka manéhna.
“Win, can lila urang deukeut téh, tapi ieu haté geus manteng, moal panjang nu dipicatur. Akang rék wakca ngaku, Akang geus kurenan, tapi ieu rasa nyaliara leuwih tina panyangka. Kersa ngumplitan kabagjaan Akang?”
“Kang, baheula, kuring pepegatan, alatan dinyenyeri kunu jadi salaki, embung didua. Milih mundur. Ayeuna mun jadi jeung Akang, leuwih hina kaayaan téh tina embung jadi nu kolot, kalah der jadi nu ngora. Kamanakeun beungeut abdi, nu ngagulkeun anti poligami. Teu sanggup Kang!”
Baheula rujit ka nu ngaganggu rumah tangga, ayeuna geuning aing nu jadi rurujit. Nyesek.
Bulan ngalimba. Alam jeung eusina ngahahah, neuteup umat ngamparkeun sajadah -- ngadegkeun solat, haténa mancawura -- teu tembus ka sidratul muntaha.
Ngahodhod dina kolong méja. Nyepeng kertas sacewir. “Téang béja, tina paragraf ka salapan, kaca ka dalapan belas. Resep plot nu éta” Kitu uni-na. Isukna meunang warta. Lalaki dieurad ku tali béha. Ayeuna, nyampak deui kertas sacewir handapeun panto. “Téang deui béja, tina paragraf ka tilu kaca ka lima puluh tilu.” Kuring apal naon eusina. Kapan kuring nu ngarangna. Rét, kana kaca. Asa teu mungkin. Kalangkang balati miheulaan. Isukna aya warta. “Pengarang aya nu mergasa!” Bluk, sora buku ditutup. “Tamat” Dibarung imut hiji wanoja…..*
Lir di hiji mumunggang, lambaran bulan mancawura, sesebitan tingkalayang dina jirim langlayangan, kokoléaban kapakan, leupas kaguligah nu mantengkeun anggangna langit jeung bumi, aya nu gumelar ngaramékeun jagat wawayangan, aya nu mulang jadi bugang na amparan amisna dosa. Rénghap napasna lir murakeun réngkak dosa nu bumetah na waruga kaguligah, diri lir disiksik karisi dina remeng-remengna kulambu, napsu nyulam pepedut carita antara sawarga jeung naraka.
Batara Surya ngarénghap eungap, sajongjonan ngahuleng ku kasedih jeung kuciwa ku dirina nu ngalimpuk mojang na impénan pajuaran parawan nu kacida aébna.
“Geulis, Kakang jangji ka salira, gumelarna jabang bayi na kandungan salira, moal ngagunasika kahormatan nu dipusti-pusti, anjeun bakal tetep janten parawan suci…” lahir Batara Surya dina soanten peura. “Geus jadi takdir Hyang Widi, gumelarna jabang bayi dina jirim lalaki, namian ku sesebatan Suryatmaja atanapi Suryaputra, sebat ogé ku nami Karna nu hartosna cepil…..”
Peuting nu gumalingging ngaharéwos ka jeroeun dada Déwi Kunti Nalibrata nu raca ku tatu bangbaluh nu pinuh pakéwuh. Batinna pinuh kawaswas lir hinis nurih kapeurih. Si utun inji na rahim Kunti tumanya kana batinna, naha aya ungkara basa nu gumelar tina imajinasi pinuh kanyeri?
Sanggeus jeneng demang atikan, Ki Ahmad loba ceta ngatur kitu ngatur kieu, kudu kitu kudu kieu,ulah kitu ulah kieu! Teu wudu pada ngaréntog ku saréréa, sabab aturanna loba anu teu munasabah. Tapi da.., tonggoy wé mawa karep sorangan. Sigana téh pinter aing teu deungeun!
Pareng hiji mangsa programna gagal, babari pisan neumbleuhkeun kasalahanana ka anak buahna, pajarkeun teu becus gawé!
Baring supagi geus lémong, Ki Ahmad ngalantung di buruan mangsa wanci haneut moyan. Lar, ngaliwat budak angon ngagiringkeun munding muru tegalan di tungtung lembur. Ki Ahmad pangangguran nanya, “Rék ka mana, euy?”
Budak angon nyelang ngalieuk bari kerung, “Rék ka kantor!” pokna bari ngaléos.
Ngan ukur bisa sumalindung dina jandéla katumbiri. Najan sabenernamah apal yén katumbiri ngan ukur kalangkang nu ngayas. Hatémah mindeng ngocéak. Rupek dina ngahgarna tegalan impian. Suni dina pagaliwotana harepan nu samar tur duka mana nu sayaktina. Kojéngkang. Sérépét ngalugas haté. Diabarkeun dina lahunan katumbiri nu kebek ku halimun. Taya nu nyoara lintang ti ringhak diri sorangan. Ngajanteng. Neuteup langit nu ngan ukur sajeungkal tina paningal. Aya nu ngahiap. "Geura mulang!" tapi kamana jalan. Tobat siga nu ginggiapeun. diri duka lunta kamana da ébréh ngaran sorangan geus lawas hiber ka awang-awang. Vera duka saha jeung timana baheulana. Nu kiwari nyumput dina anggoan nu méh talanjang.


text:
Bank Negara Indonésia 1946
Bank Negara Indonésia mangrupa bank kahiji nu diadegkeun jeung dipiboga ku pamaréntah Indonésia.[1] Tanggal 19 September 1945 Présiden Soekarno ngaluarkeun kaputusan pikeun ngadegkeun Bank Negara Indonésia lantaran nagara kudu boga Bank Sentral.[2] R.M.Margono Djojohadikoesoemo ditugaskeun pikeun nataharkeun pembentukanana.[2] Nginget yén pikeun ngadegkeun hiji bank boga nagara bakal ngabutuhkeun undang-undang nu dina nyusunna butuh waktu nu teu sakeudeung, tuluy diputuskeun pikeun ngabentuk Jajasan Poesat Bank Indonésia ku akte notaris R.M.Soerojo No. 14 tanggal 9 Oktober 1945 tempatna di Jakarta.[2] Modal bank sagedé Rp 345.000,00 (duit mangsa jajahan Jepang) dicokot tina Fonds Kamerdekaan Indonésia.[2] Tanggal 5 Juli 1946 Bank Negara Indonésia resmi ngadeg minangka bank sirkulasi atawa bank sentral jeung perkréditan.[2] Dumasar kaputusan Konfrénsi Méja Bundar antara Karajaan Walanda jeung Républik Indonésia nu dipilih minangka bank sentral nyaéta De Javasche Bank, jadi Bank Negara Indonésia ngan mangrupa bank umum keur pangwangunan ékonomi nasional.[2] Taun 1968 ngaran bank diganti jadi Bank Negara Indonésia 1946 (BNI 46).[2] Taun 1992 bentuk badan hukum BNI 46 ditetepkeun jadi pausahaan perséroan maké ngaran PT Bank Negara Indonésia (Perséro) atawa biasa disebut Bank BNI.[2].[1] Kantor cabang BNI mimitina aya di Jl.Raya Timur (Jl.Asia Afrika), tapi ti taun 2001 nempatan gedong anyar nu boga tingkatan jangkung nu biasa disebut BNI Tower.[2] Pemwangunan BNI Tower ngabalukarkeun ruksakna wangunan kuno nu boga nilai sajarah keur kota Bandung, nyaéta gedong urut percetakan A.C.Nix NV nu tuluy jadi NV Masa Baru.[2]


text:
Rabu, 23 Februari 2011
Ti Anjeun Nu keur Kuring
Gening teu karasa geus nincak sataun maneh na ninggalkeun kuring
Gening geus nek sataun ieu rasa nyeri geus nyicingan ati. . . . . .
Teu ilang ku wanci teu kahapus ku mangsa . . . . . . . . . . . .
Sataun lilana di teundeun lain di palire tapi teu nyaho kumaha cara ngaleungitkeuna
Rasa nyeri nu kumanehna di ukir nu dididmitian kurasa cinta nu ngesian ati nu garing kurasa cinta
Mere rasa endah mimitina . . . . . ,mere jangji amis ti awalna di amparan guratan – guratan bagja dianggana . . . . . .
Teu nyangka bakal ngukir jadi pait tung – tungna
Sulaya ninggalkeun jajina miceun kuring didieu nyoranga
Di simpe peuting . . . . . . . . . .
Sumedang – 05 – Februari- 2010
Langganan: Posting Komentar (Atom)
PADARINGAN
Ku Budaya Urang Napak Ku Budaya Urang Ngapak
Simkuring
- KASUNDAAN
- Sumedang, Jawa Barat, Indonesia
- Sampurasun Salam pangwanoh kasadayana ... teupangkeun simkuring sibudak angon ti sumedang sanes agul ku payung butut sanes oces ku karung soek ngan ukur nyimpenan arsip kolot urang bahela teungarasa asa pangpinterna teu ngarasa asa pangnyundana... tpi ngaraos nyaah kana kasundaan nana bilih aya catur nu teu matut hapunteun da simkuring mah nuju di ajar Cag Pun Budak Angon Rampes


text:
Pangajaran 2
MACA (Maca Ngilo)
Baca sing imeut!
KAPTÉN MUSLIHAT
Resep pisan upama urang kukurilingan di kota Bogor. Niténan kaéndahan kota bari nyeuseup segerna hawa ‘kota hujan’. Upama geus lungsé, urang bisa istirahat di salasahiji tempat pangreureuhan nu aya di tengah kota, upamana baé di Taman Topi.
Di ieu taman disadiakeun rupa-rupa kadaharan jeung inuman, boh anu tradisional kayaning céndol, és peuyem, rujak, jsb., boh kadaharan jeung inuman anu modéren.
Ieu taman téh lokasina stratégis pisan. Perenahna di Jalan Kaptén Muslihat, méh di tengah-tengah kota. Kaharti lamun saban waktu teu weléh ramé pada ngadeugdeug, pangpangna dina poé Minggu. Nu ngadon piknik sakulawarga umumna sok ngajugjug ka ieu tempat, niténan barang-barang seni, lukisan, cinderamata, atawa sukan-sukan di tempat kaulinan. Rupa-rupa pisan kaulinan barudak téh, aya momobilan, paparahuan, sapédah layang, jsb.
Minangka kaahéngan ieu taman, nyaéta ayana sawatara wangunan anu wangunna kawas topi. Ieu wangunan téh jerona dipaké toko, salon, réstoran, kantor pos, wartél, jeung kantor Pusat Informasi Turis. Éta sababna pangna ieu taman katelah Taman Topi, lantaran di jerona aya wangunan anu kawas topi.
Di hareupeun taman aya patung Kaptén Muslihat ngajega. Gagah pisan katénjona, kawas keur méré komando ngajak nyerbu ka musuh. Saha ari Kaptén Muslihat téh? Hidep aya nu apal riwayatna?
Ngaran lengkepna Kaptén Anumerta Tubagus Muslihat. Angpin perjoangan dina jaman revolusi ngalawan penjajah Walanda. Sakumaha umumna perjoangan bangsa Indonésia harita, rahayat Bogor ngagolak amarahna basa taun 1946 Walanda hayang ngajajah deui nagara urang anu geus merdéka. Rahayat Bogor singkil. Kajeun maot tutumpuran tibatan nagara ditincak deui ku kaom penjajah. Nya harita dipingpin ku Kaptén Muslihat jeung Mayor Toha, rahayat Bogor ngagerilya sarta nyerbu ka kantong-kantong pasukan Walanda. Éta serangan téh pohara matak musingkeunana ka pihak Walanda, lantaran pasukan gerilya anu nyerang téh metakeun strategi “neunggeul” tuluy “lumpat”. Kaptén Muslihat metakeun stratégi kitu taya lian lantaran kakurangan senjata.
Ku kateuneung Kaptén Muslihat jeung Mayor Toha, sumanget bajoang rahayat Bogor harita pohara gedéna, lir seuneu ngagugudag. Maranéhna hayang némbongkeun ka Walanda yén rahayat Bogor lain jalma leutik burih, tapi teuneung ludeung ngabéla bebeneran. Teu saeutik tihang listrik anu dicabut, dipaké laras mortir. Ku cara kitu, pihak Walanda tepi ka hemar-hemir ngarasa sieun.
Nalika keur mingpin pasukan rék mutuskeun jalan darat nu digunakeun ku pihak Walanda (Sekutu), Kaptén Muslihat katémbak. Katémbakna meneran di lebah dinya, hareupeun panto stasion karéta api Bogor, teu jauh di tempat wangunan patungna ayeuna. Kaptén Muslihat nu dilahirkeun di Pandéglang 25 Séptémber 1925, gugur nalika keur dirawat di Rumah Sakit Darurat Bogor (ayeuna Rumah Sakit PMI). Layonna dikurebkeun di Désa Panaragan, Bogor Kulon.
(tina buku Sabasa 2A pikeun kelas 8 Semester katilu, kaca 30– 32)
Jawab pananya di handap!
1. Naon sababna sok loba nu ngadon piknik ka Taman Topi?
2. Aya naon baé cenah di Taman Topi téh?
3. Naon sababna Kaptén Muslihat dianggap pahlawan ku urang Bogor?
4. Naon sababna pihak Walanda ngarasa pusing ku pasukan Kaptén Muslihat?
5. Salian ti Kaptén Meui pahlawan asal Jawa Barat anu hidep apal?
Diserat deui ku Hĕrni Hĕrningsih (nu ngurus blog), tina buku : Sabasa 2A (Pangajaran Basa Sunda Pikeun Siswa SMP di Kota Bogor), MGMP Basa Sunda Kota Bogor, Drs. Ahmad Hadi (Editor), Tangerang:Pamulang, citakan munggaran, 2004.
Tinggalkan komentar
Belum ada komentar.
Comments RSS TrackBack Identifier URI


text:
HALTE MALIOBORO 2
0.2 km dari MalioboroJl. Malioboro, Yogyakarta, Indonesia
Koordinat GPS: -7.79519444444444, 110.365527777778
Diperbarui tgl 12/23/2011
Artikel terkait:
TRANS JOGJA - Bus Umum yang Aman, Nyaman, dan Terjangkau
Rute 1A
Halte Malioboro 2 - Jl. Jend. Ahmad Yani - Halte Ahmad Yani - Jl. Senopati - Halte Senopati 2 - Jl. Sultan Agung - Halte Puro Pakualaman - Jl. Kusumanegara - Halte Kusumanegara 1 - Halte Kusumanegara 3 - Gembiraloka - Halte Kusumanegara (Gedung Juang 45) - Jl. Janti - Halte Gedong Kuning (JEC) - JEC - Jl. Laksda Adisucipto - Halte Jl. Solo (Janti) - Halte Jl. Solo (Alfa) - Halte Jl. Solo (Maguwo) - Bandara Adisutjipto - Halte Bandara Adisutjipto - Jl. Raya Yogya-Solo - Halte Jl. Solo (KR 2) - Halte Jl. Solo (Kalasan) - Terminal Prambanan (istirahat 15 menit) - Halte Prambanan - Jl. Raya Yogya-Solo - Halte Jl. Solo (KR 1) - Bandara Adisutjipto - Halte Bandara Adisutjipto - Jl. Laksda Adisucipto - Halte Jl. Solo (Jayakarta) - Jl. Janti - Halte Jl. Solo (Janti Flyover) - Jl. Laksda Adisucipto - Halte Jl. Solo (Jogja Bisnis) - Halte Jl. Solo (Gedung Wanita) - Jl. Urip Sumoharjo - Halte Urip Sumoharjo - Jl. Jend. Sudirman - Halte Sudirman 1 - Halte Sudirman 2 - Tugu Jogja - Jl. P. Mangkubumi - Halte Mangkubumi 1 - Halte Mangkubumi 2 - Stasiun Tugu - Jl. Malioboro - Halte Malioboro 1 - Halte Malioboro 2
Rute 2A
Halte Malioboro 2 - Jl. Jend. Ahmad Yani - Halte Ahmad Yani - Jl. Senopati - Halte Senopati 2 - Jl. Brigjend. Katamso - Halte Katamso 1 - Jl. Kolonel Sugiyono - Halte Sugiono 1 - Jl. Menteri Supeno - Jl. Veteran - Halte RSI Hidayatullah - Jl. Gambiran - Jl. Perintis Kemerdekaan - Jl. Ngeksigondo - Halte Ngeksigondo (Diklat PU) - Jl. Gedong Kuning - Halte Gedong Kuning (Dep. Kehutanan) - Jl. Janti - Jl. Kusumanegara - Halte Kusumanegara (Gembiraloka) - Gembiraloka - Halte Kusumanegara 4 - Jl. Cendana - Jl. Gayam - Halte Kenari 1 - Jl. Dr. Sutomo - Jl. Krasak - Jl. Laksda Yos Sudarso - Halte Yos Sudarso - Jl. Trimo - Jl. Dr. Wahidin Sudirohusodo - Jl. Jend. Sudirman - Halte Sudirman 1 - Jl. Cik Di Tiro - Halte Cik Di Tiro 2 - UGM - Jl. Terban - Halte Jl. Colombo (Kosudgama) - Jl. Colombo - Halte Jl. Colombo (UNY) - Jl. Gejayan (Jl. Affandi) - Halte UNY - Halte Santren - Jl. Anggajaya - Terminal Condongcatur - Halte Terminal Condongcatur - Jl. Anggajaya - Jl. Ring Road Utara - Halte Ring Road Utara (Manggung) - Halte Ring Road Utara (Monjali 2) - Jl. Magelang - Terminal Jombor (istirahat 15 menit) - Halte Terminal Jombor - Jl. Magelang - Jl. Ring Road Utara - Halte Ring Road Utara (Monjali 1) - Jl. Monjali - Jl. AM Sangaji - Halte AM Sangaji 2 - Tugu Jogja - Jl. P. Mangkubumi - Halte Mangkubumi 1 - Halte Mangkubumi 2 - Jl. Malioboro - Halte Malioboro 1 - Halte Malioboro 2
Rute 3A
Halte Malioboro 2 - Jl. Jenderal Ahmad Yani - Halte Ahmad Yani - Jl. KHA Dahlan - Halte KHA Dahlan 1 - Jl. Kyai Haji Wahid Hasyim - Taman Parkir Ngabean - Halte Ngabean - Jl. Kyai Haji Wahid Hasyim - Jl. Letnan Jenderal MT Haryono - Halte MT Haryono 1 - Jl. Mayjend. Sutoyo - Jl. Kolonel Sugiyono - Halte Sugiono 1 - Jl. Lowanu - Halte Lowanu - Jl. Sorogenen - Halte Sorogenen - Jl. Tegal Turi - Halte Tegal Turi 1 - Jl. Imogiri Timur - Terminal Giwangan (istirahat 15 menit) - Halte Giwangan - Jl. Kyai Gunomrico - Jl. Imogiri Timur - Jl. Tegalgendu - Halte Tegal Gendu 1 - Jl. Mondorakan - Jl. Nyi Pembayun - Jl. Kemasan - Jl. Gedong Kuning - Halte Gedong Kuning (Dep. Kehutanan) - Jl. Janti - Halte Gedong Kuning (JEC) - Jl. Laksda Adisucipto - Halte Jl. Solo (Janti) - Halte Jl. Solo (Alfa) - Halte Jl. Solo (Maguwo) - Bandara Adisutjipto - Halte Bandara Adisutjipto - Jl. Raya Laksda Adisucipto - Jl. Ring Road Utara - Halte Ring Road Utara (Disnaker) - Halte Ring Road Utara (Instiper 2) - Halte Ring Road Utara (UPN) - Jl. Anggajaya - Terminal Condongcatur - Halte Terminal Condongcatur - Jl. Anggajaya - Jl. Ring Road Utara - Halte Ring Road Utara (Manggung) - Jl. Kaliurang - Jl. Teknika Selatan - Jl. Kesehatan - Halte FK-UGM - Jl. Bhineka Tunggal Ika - Jl. Persatuan - Halte Jl. Kaliurang (Kopma UGM) - Jl. Terban - UGM - Jl. Cik Di Tiro - Halte Cik Di Tiro 1 - Jl. Suroto - Jl. Laksda Yos Sudarso - Halte Yos Sudarso - Jl. FM Noto - Halte Kotabaru - Jl. Jend. Sudirman - Halte Sudirman 2 - Tugu - Jl. Diponegoro - Halte Diponegoro - Jl. Tentara Pelajar - Halte Tentara Pelajar 2 - Jl. Tentara Rakyat Mataram - Jl. Jlagran Lor - Halte Jlagran - Jl. Pasar Kembang - Jl. Malioboro - Halte Malioboro 1 - Halte Malioboro 2
Ulasan dari Wisatawan
Anda juga dapat menulis ulasan tentang Halte Malioboro 2 berdasarkan pengalaman pribadi. Ulasan Anda bisa menyelamatkan liburan wisatawan lainnya. Isi ulasan sepenuhnya merupakan tanggung jawab pengirim.
Places Sekitar
- Matahari Department Store Malioboro (0.1 km)
- Sosrokusuman (0.2 km)
- Ramai Family Mall (0.2 km)
- Malioboro (0.2 km)
- Ramayana Department Store Malioboro (0.3 km)
- McDonald Malioboro (0.3 km)
- Sosrowijayan (0.4 km)
- Pasar Beringharjo (0.4 km)
- Pecinan (0.4 km)
- Hotel Kristina (0.4 km)
- Astrindo Travel Service (0.4 km)
- Indische Koffie (0.6 km)
- Benteng Vredeburg (0.6 km)
- Gedung Agung Yogyakarta (0.6 km)
- Taman Budaya Yogyakarta (TBY) (0.6 km)
- Stasiun Tugu (0.7 km)
- Taman Pintar Yogyakarta (0.7 km)
- km 0 Jogja (0.7 km)
- Soto Betawi Bang H. Pitung (0.7 km)
- Loji (0.7 km)
- Ayam Goreng Mbok Sabar (0.7 km)
Catatan: semua jarak diukur over the air


text:
Nulis
Nulis nyaéta prosés kréatip ngungkarakeun gagasan dina wangun tinulis pikeun hiji tujuan, misalna méré informasi, ngajak, ngayakinkeun atawa ngahibur [1]. Jejer caritaan nu aya dina tulisan disebut gagasan atawa pikiran[1]. Éta gagasan téh dasar pikeun mekarna hiji tulisan[1]. Gagasan dina hiji tulisan bisa rupa-rupa, gumantung kana kahayang penulis[1]. Ngaliwatan tulisanna, penulis bisa ngébréhkeun gagasan, pikiran, pangalaman, kahayang, pendapat, jeung perasaanna[1]. Nulis salaku kaparigelan nyaéta kamampuh hiji jalma dina ngedalkeun gagasan-pikiranna ka batur atawa pihak séjén ngaliwatan média tinulis[1].
Tujuan Nulis[édit | édit sumber]
Tujuan nulis téh loba macemna gumantung kana ragam tulisana sorangan. Sacara umum, tujuan nulis bisa dikatégorikeun di antarana: Méré Informasi atawa Ngajelaskeun Tulisan nu tujuanna méré informasi atawa ngajelaskeun hiji pasualan biasa disebut karangan éksposisi. Karangan éksposisi nyaéta karangan nu ngajelaskeun hiji hal ka pamaca jeung nunjukkeun bukti-bukti kongkrit nu tujuanna pikeun nambahan pangaweruh pamaca. Ngayakinkeun atawa Ngadesek Ieu tujuan tulisan nyaéta ngayakinkeun pamaca yén naon nu ditepikeun ku penulis téh bener, penulis boga harepan sangkan pamaca satuju kana sawangan penulis. Nyaritakeun Hiji Hal Tulisan nu tujuanna pikeun nyaritakeun hiji kajadian ka pamaca disebut karangan narasi. Karangan narasi bisa dibédakeun jadi dua, nyaéta karangan narasi ekspositoris (nyata) jeung karangan narasi sugestif (fiksi). Narasi ekspositoris misalna sajarah, biografi, jeung otobiografi, sedengkeun narasi sugestif misalna Baruang Ka Nu Ngarora, Wastukancana, jeung Payung Butut. Mangaruhan Pamaca Loba pisan bacaan nu tujuanna mangaruhan pamaca, ongkoh éta téh salah sahiji tujuan utama panulis sangkan pamaca kapangaruhan kana naon nu ditulis sacara émosi. salah sahiji contona nyaéta jangji-jangji nu ditulis ku juru kampanyeu dina koran atawa majalah.
- Ngagambarkeun Hiji Hal
Penulis karangan déskripsi teu béda jiga pelukis. Nu ngabédakeun kaduana nyaéta media nu digunakeun, nyaéta péna jeung kanvas. Penulis karangan deskripsi boga tujuan pikeun pamaca saolah-olah milu ngarasa, nempo, ngaraba, jeung menikmati objek nu dilukiskeun ku penulis. Hiji jalma bisa saolah-olah nempo jeung ngarasakeun endahna hiji kantor pos sanggeus manéhna maca karangan deskripsi nu judulna “Keelokan Kantor Pos di Chicago”.
Mangpaat Nulis[édit | édit sumber]
a. Pelepasan Émosional Nulis bisa jadi penyaluran emosi jeung perasaan. Ngébréhkeun perasaan jeung pikiran sacara tinulis, bisa ngawangun parobahan-parobahan kimiawi dina awak urang.
b. Mangpaat Sosial Upama urang nyieun tulisan dina hiji média saperti majalah, tabloid, koran jeung sajabana, maka ngaranna bakal dipikawanoh ku jalma réa.
c. Mangpaat finansial Ku ayana kagiatan nulis, urang bakal meunang duit tina tulisan nu geus dikirimkeun ka penerbit. Di dieu, kagiatan nulis bisa disebut pagawéan nu ngajangjikeun pikeun ngalengkepan pangabutuh sapopoé.
d. Mangpaat Intelektual Nulis bisa ngalatih otak urang sangkan leuwih parigel dina nyieun tulisan.[2]
Bangbaluh Nulis[édit | édit sumber]
a. Demophobia = a féar of péople (audience), asalna tina kecap “demos” nu hartina jalma réa, jalma ramé, atawa publik. Jadi, démophobia nyaéta kasieun kana khalayak nu rék maca tulisan urang engkéna. Lamun rarasaan ieu terus aya, salilana ogé urang moal bisa jadi penulis. Biasana penulis modél kieu loba kasieun sarta pola pikirna teu mekar.
b. Laliophobia = a féar of spéaking (I can’t write them down with my own words, asal kecapna”lalio” (saya berkata) laliophobia nyaéta kasieun dina ngungkarakeun pikiran kana tulisan. Latihan jeung kabiasaan nu alus bisa jadi solusi dina ngungkulan ieu bangbaluh.
c. Katagelophobia= a féar of ridicule nyaéta kasieun dikritik jeung dihina ku batur. Ku sabab éta saacan dipublikasikeun, pariksa heula bagian mana anu miboga poténsi gedé pikeun dikritik. Siapkeun argumén keur ngajawab hal-hal anu sakirana bakal dikritik.
d. Money-phobia= a féar of find nothing from writing Ieu bangbaluh bakal aya nalika oriéntasi penulis nyaéta duit. Jadi, unggal kagiatan nulis kudu ngahasilkeun matéri. Hal ieu sah-sah waé, tapi lamun matéri dijadikeun motivator, moal loba hal nu bisa dilakukeun ku penulis.[2]
Kagiatan Nulis minangka Pagawéan[édit | édit sumber]
Dina kahirupan kiwari anu sarwa modérn, pangarang bisa disajajarkeun jeung kahirupan profési, saperti dokter, insinyur, jeung ahli hukum. Profési ngarang bisa jadi pangupa jiwa anu bisa ngajamin kaperluan hirupna. Tapi umumna mah profési nulis masih dianggap semi profési anu méakkeun tanaga, perhatian, jeung waktuna di sagigireun pagawéan pokokna anu tangtu geus dianggap geus jadi sumber pangupa jiwa anu geus maneuh. Kagiatan nulis bisa dijadikeun sumber penghasilan nu henteu matak ngaganggu pakasaban utama. Salaku pakasaban kadua, nulis bisa ngahasilkeun penghasilan nu leuwih gedé batan pakasaban utama. Numutkeun tulisan nu aya dina kompas.com, dina buku “55 Surifire Home Based Businesses You Can Start for Under $5,000”, aya sababaraha kasempetan nu bisa dilskukeun ku sakabéh jalma nu miboga kamampuh nulis. Ti 55 wangun pakasaban nu ditawarkeun, jasa nu ditawarkeun nu miboga kamampuh nulis ditempatkeun dina urutan ka sabelas.
Aya 7 pakasaban nu bisa dijadikeun sumber penghasilan pikeun jalma-jalma nu miboga kamampuh nulis, nyaéta:
1) Nulis artikel di majalah, koran jeung portal warta Jalma nu miboga kamampuh nulis bisa ngirimkeun tulisanna ka média massa. Loba média massa nu narima tulisan. di antarana majalah, koran, jeung portal warta nu beuki ngalobaan. Lamun hayang ngirimkeun tulisan ka koran, bisa dimimitian ti nu lokal heula.
2) Nulis carita mistéri (Ghost Writer) Loba jalma nu ahli dina salah sahiji widang, tapi miboga kamampuh nulis nu kawatesanan. Ku kituna, ngabutuhkeun batur nu bisa nuliskeun idé-idé nu aya dina sawangan maranéhna. Tulisan politisi nu sering dimuat dina media massa, sabenerna lain tulisan asli manéhna, sabab sibuk ku urusan dinesna, jadi teu boga waktu keur nulis. Pejabat nu méré idé jeung gurat badag pamikiranna, sedengkeun nu mantuanna nuliskeun sistematika nu terstruktur. Lain artikel dina media massa wungkul, tapi bisa ogé buku. Konsekuensina, tangtu nu mantuan pajabat éta teu dicantumkeun ngaranna dina tulisan nu geus dipigawé ku manéhna ( nu mantuan pejabat nulis)
3) Penulis buku Sarat utama jadi penulis buku, nyaéta kudu miboga konsisténsi, komitmen, jeung motivasi. Nulis buku henteu ngan saukur bisa jadi penghasilan utama. Penulis bisa kasohor lamun bukuna suksés.
4) Éditor Kiwari loba pisan éditor nu sipatna freelance. Naskah-naskah nu dikirimkeun ka penerbit tuluy dikirimkeun ka éditor nu bisa dipigawé di imahna séwang-séwangan.
5) Stap ahli Jalma nu miboga kamampuh nulis nu hadé, bakal miboga kasempetan jadi stap ahli, sabab maranéhna tangtu miboga pangaweruh nu jembar. Ilaharna sok migawé naskah biantara, makalah bahan sawala, press conference jeung sajabana. Stap ahli butuh rélasi nu kuat tur jembar.
6) Nulis réview di blog
Sarat utamana tangtu kudu boga blog. Loba blogger nu bisa hirup tina nulis review di internét. Kiwari loba pisan perussahaan internet nu jadi perantara panulisa review hiji web atawa prodak. Salila aya kénéh internet, salila éta ogé kabuka peluang pikeun nu miboga kamampuh nulis.
7) Copywriting Loba perusahaan nu ngabutuhkeun jasa tulisan laporan taunan. Di luhur mangrupa tulisan keur promosi barang jeung jasa perusahaan tinangtu.[3]
Rujukan[édit | édit sumber]
- ↑ a b c d e f (id) pengertian menulis (diaksés kaping 23 Séptémber 2011
- ↑ a b Putra, R.Masri Sareb. 2007. How to Write Your Own Text Book. Bandung: Kolbu kaca 22-30 Salah ngutip: Tanda
tidak sah; nama "buku1" didefinisikan berulang dengan isi berbeda
- ↑ (id) pekerjaan menulis (diaksés kaping 25 Séptémber 2011)


text:
Dina hiji umur digital ngembang gancang, persentase jualan online ieu tumuwuh beuki,nu ngabalukarkeun hiji kompetisi gede. Maranéhanana pausahaan meunang balapan, anu kudu hasilngagaduhan dina luhureun hasil teangan jeung, konsékuénsina, ngahontal leuwih poténsi pembeli. Theahli ngarah tina Semalt Digital Services, perusahaan nu specializes di parabot SEOkeur promosi website ', Julia Vashneva, ngécéskeun naon hasilna bisnis anjeun pikeun ngahontal teguh SEO profésional ngabantuan.
Top rankings on Google
Kahiji sakabeh, eusi nu nulis pikeun ramatloka anjeun penting pisan dina urusan tina pilarianranking engine, teu nyebut Tujuan ka ngolo-ngolo panongton udagan anjeun mésér Anjeunproduk atawa jasa. Ngamekarkeun eusi saperti merlukeun pendekatan profésional duananatulisan na SEO ahli, anu karajinan eusi ramatloka anjeun dina cara komprehensif. Bréh,hal anu penting tetep informasi dina ramatloka anjeun konsistén diropéa, nu ogépangaruh ranking search engine Anjeun. Tungtungna, eusi, nu dirancang pikeun nyadiakeunsolusi masalah atanapi waleran kana patarosan, bakal mangtaun tingkat luhur kasatiaan klien.Nalika sakabéh tips ieu sigana bisa gampang panawaran dina praktekna, kanyataanana nunjukeun yen pisanpausahaan ngahasilkeun kandungan bagong lepat, nu ngabalukarkeun webpages maranéhna ranking lemah sareng klien outflow.
suksés Generation Traffic
The Tumbu outbound anu maranéhanana anu originate tina situs anjeun sarta datang langsung ka séjéndomain bari Tumbu inbound anu maranéhanana anu originate ti loka sejen tur lalulintas kalungguhanka anjeun. Link wangunan mangrupa salah sahiji pilar generasi lalulintas suksés. Najan kitu,éta pedang ganda-edged ogé. Milih situs salah, anu bakal nujul ka domain anjeun,bakal gaduh dampak negatif dina duanana ranking na reputasi tina platform web Anjeun. Dina mayoritassitus web klien kami ', anu Semalt dianalisis, urang nempo masalah ieu. Pas lalulintas nugenerasi nu nganggap aspék sasambungan sejen, pendekatan profésional kompléks ka sakabéharanjeunna ensures nu moal sono wae jéntré signifikan.
pangimeutan Performance Online
Ieu mana tanpa nyebutkeun yen nyukcruk kinerja situs anjeun nyaeta kudu keur ngajalankeun hiji suksésbisnis online. Di lingkungan pasar volatile, sababaraha faktor pangaruh Anjeun bisnis unggaldinten. Keur fleksibel pikeun parobahan gancang méré Anjeun kaunggulan kalapa undeniable. Ayajumlah badag faktor anu bisa boga dampak dina generasi lalulintas, ranking, sarta customerkasatiaan. Ti kampanye iklan viral of pesaing anjeun kana kasalahan krusial di anjeuneusi, bisa jadi sagalana yén harms kinerja anjeun sarta geus bisa dideteksi dina shortestwaktos mungkin. Hiji Badan SEO profésional ngoperasikeun jeung ramo dina pulsa sahiji ramatloka anjeunpagelaran, nyieun kontribusi gede ngembangkeun bisnis online Anjeun.